Lagi ADUN Warisan keluar parti, sertai GRS pimpinan Hajiji

Seorang lagi Ahli Dewan Undangan Negeri (ADUN) daripada Parti Warisan Sabah (Warisan) bertindak keluar daripada parti itu dan menyertai Gagasan Rakyat Sabah (GRS).

Adun Petagas yang juga Bendahari Agung Warisan, Datuk Awang Ahmad Sah Awang Sahari, mengumumkan perkara itu pada sidang media di Kota Kinabalu, hari ini (27 Februari 2023).

Terdahulu pada, 6 Februari lalu, tiga ADUN Warisan mengumumkan keluar meninggalkan parti dan menjadi wakil rakyat Bebas yang menyokong kerajaan negeri pimpinan Ketua Menteri, Datuk Seri Hajiji Noor.

Tiga ADUN terbabit ialah Mohammad Mohamarin (Banggi), Chong Chen Bin (Tanjong Kapor) dan Norazlina Arif (Kunak).

Memetik laporan media, Awang Ahmad dilaporkan berkata keputusan itu diambil selepas mengadakan perbincangan dengan pemimpin bahagian.

“Pada hari ini, saya beserta dengan keseluruhan cawangan, kecuali tiga atau empat cawangan, mengumumkan bahawa kami meninggalkan Warisan dan menyertai Gagasan Rakyat pimpinan Datuk Seri Hajiji Noor,” katanya.

Tindakan Awang Ahmad keluar parti itu susulan cubaan menyingkirkan Haji pada Januari yang didalangi Presiden Warisan Datuk Seri Mohd Shafie Apdal dan Pengerusi Badan Perhubungan UMNO Sabah, Datuk Seri Bung Moktar Radin.

Bagaimanapun, ‘Langkah Kinabalu’ itu gagal setelah beberapa ADUN UMNO tidak bersetuju lantas menyokong kepemimpinan Hajiji.

Minggu lalu, lima ADUN UMNO juga mengumumkan keluar parti untuk menyertai GRS selepas enggan menyertai gerakan menggulingkan Hajiji sebagai ketua menteri.

Awang Ahmad, yang juga bekas ahli Parti Solidariti Tanah Airku (STAR) pimpinan Jeffrey Kitingan, dipilih sebagai ADUN Petagas atas tiket Warisan pada Pilihan Raya Negeri Sabah 2020.

Beliau memenangi kerusi itu dengan majoriti tipis 261 undi, menewaskan Arsit Sidik daripada Perikatan Nasional dalam pertandingan enam penjuru.

Beliau pertama kali bertanding untuk kerusi DUN Petagas pada Pilihan Raya Umum 2013 atas tiket STAR, tetapi hanya berjaya memperoleh 1,111 undi apabila Yahyah Hussin dari BN memenangi kerusi itu.


Apandi nafi bersihkan nama Najib isu 1MDB, SRC

Bekas Peguam Negara, Tan Sri Mohamed Apandi Ali (gambar) memberitahu Mahkamah Tinggi Kuala Lumpur hari ini bahawa sepanjang tempoh beliau menjadi Peguam Negara (AG), siasatan berhubung kes 1Malaysia Development Berhad (1MDB) dan SRC International Sdn Bhd (SRC International) hanya diklasifikasi sebagai ‘Tiada Tindakan Lanjut’ serta tidak pernah ditutup.

Memetik Bernama Mohamed Apandi dilaporkan berkata, ketika beliau melepaskan jawatan AG pada 2018, siasatan berhubung kes itu masih berjalan dan belum selesai.

“Mana-Mana penyiasat boleh membuka semula siasatan kes itu jika terdapat sebarang bukti baharu.

“Kertas siasatan (IP) telah dipindahkan dari agensi siasatan, jika IP itu kembali kepada kami, kami akan menelitinya. Jika kami mendapati ada perkara yang perlu dilengkapkan, kami akan memulangkannya. Siasatan kes itu tidak pernah diselesaikan walaupun pada hari saya meninggalkan Pejabat AG,” katanya pada perbicaraan kes saman fitnah beliau terhadap ahli politik veteran DAP Lim Kit Siang di hadapan Hakim Datuk Azimah Omar.

Beliau berkata demikian ketika disoal balas peguam Ramkarpal Singh yang mewakili Lim berhubung isu penutupan siasatan kes 1MDB.

Kepada soalan lain, Mohamed Apandi berkata beliau tidak membersihkan bekas Perdana Menteri Datuk Seri Najib daripada pertuduhan berkaitan 1MDB dan SRC International namun hanya yang mempunyai kaitan dengan sumbangan RM2.6 bilion.

Ramkarpal: Siaran akhbar (bertarikh 26 Jan 2016) yang anda bacakan pada satu sidang media, telah membersihkan bekas Perdana Menteri Datuk Seri Najib Tun Razak daripada sebarang salah laku dalam SRC International. Adakah anda bersetuju bahawa ini adalah kerana pada pandangan anda, dana itu datangnya daripada sumbangan tersebut dan bukan SRC International?

Mohamed Apandi: Saya tidak menyebut sumber dana itu dalam siaran akhbar, saya hanya menyebut tidak ada bukti bahawa Najib telah menyalahgunakan kedudukannya sebagai Perdana Menteri.

Ramkarpal: Jadi anda katakan bahawa tidak ada bukti wang itu datangnya daripada SRC International?

Mohamed Apandi: Pada masa yang material itu.

Mohamed Apandi juga berkata sepanjang tempoh 47 tahun berkhidmat dalam arena perundangan, beliau tidak pernah melakukan sebarang salah laku atau ‘membantu’ sesiapa yang mempunyai kaitan dengan 1MDB atau SRC International.

Ramkarpal kemudian menyoal Mohamed Apandi mengenai laporan berita bahawa AG ketika itu enggan bertindak ke atas syor panel semakan Suruhanjaya Pencegahan Rasuah Malaysia (SPRM) untuk mendakwa Najib.

Ramkarpal: Laporan ini agak teruk dan seorang daripada ahli panel itu, Lim Chee Wee mendakwa bahawa anda tidak bertindak terhadap fakta bahawa sejumlah RM42 juta telah dimasukkan ke dalam akaun bank bekas perdana menteri itu. Anda telah diberikan peluang untuk memberikan maklum balas namun anda tidak berbuat demikian.

Mohamed Apandi: Saya berpendapat bahawa saya tidak perlu memberikan maklum balas kepada perkara itu.

Pada 5 Julai 2019, Mohamed Apandi menyaman Lim dan dalam penyataan tuntutan mendakwa pada 6 Mei 2019, Lim telah menulis dan membawa kepada penerbitan artikel bertajuk ‘Dangerous fallacy to think Malaysia’s on the road to integrity’ dalam Malaysiakini.

Beliau mendakwa perkataan berunsur fitnah dalam artikel itu membawa maksud bahawa beliau telah terlibat dalam jenayah dan bersubahat dalam skandal kewangan 1MDB, seorang individu yang tidak bermoral dan berintegriti, tikda beretika serta telah menyalahgunakan kuasanya ketika menjadi AG.

Mohamed Apandi, yang menyandang jawatan AG dari 27 Julai 2015 hingga 4 Jun 2018, mendakwa bahawa perkataan fitnah itu adalah tidak benar dan ditulis dengan niat mencemarkan imej serta kredibilitinya sebagai bekas AG Malaysia bagi meraih publisiti murahan.

Beliau menuntut ganti rugi teruk dan teladan serta ganti rugi am sebanyak RM10 juta, perintah injunksi bagi menghalang Lim dan/atau ejennya daripada terus menerbitkan perkataan yang didakwa berunsur fitnah dan relief lain yang difikirkan sesuai oleh mahkamah.

Perbicaraan bersambung esok.


Jepun keluar amaran taufan paling serius landa wilayah selatan esok

Agensi Meteorologi Jepun hari ini memberi amaran mengenai taufan besar dan kuat yang dijangka tiba di daratan di selatan Pulau Kyushu esok (Ahad, 18 September 2022).

Amaran kecemasan sedemikian hanya dikeluarkan apabila fenomena semula jadi luar biasa diramalkan berlaku sekali dalam beberapa dekad.

Agensi itu berkata ia mungkin mengeluarkan “amaran taufan paling serius” untuk wilayah Kagoshima dan bahagian utara Kyushu, pulau utama paling selatan Jepun, dengan kemungkinan gelombang tinggi dan hujan lebat di wilayah itu.

Taufan Nanmadol, yang ke-14 musim ini, berada berhampiran Pulau Minami-Daito selatan Jepun menghala ke barat laut pada kelajuan 20 km (12 batu) sejam petang tadi.

Ribut itu diramalkan melengkung ke timur dan melepasi Tokyo pada Selasa sebelum bergerak ke laut menjelang Rabu.

Agensi itu mengingatkan penduduk mengambil langkah berjaga-jaga maksimum kerana angin kencang dan ombak tinggi mungkin mencetuskan tanah runtuh dan banjir.

Ia akan menjadi amaran yang pertama untuk wilayah Jepun selain Okinawa.

Pengarah agensi berkenaan Ryuta Kurora, memberitahu sidang media bahawa taufan itu semakin kuat sejak malam Jumaat dan merupakan “ribut berbahaya yang tidak pernah dialami sebelum ini.”

Beliau berkata taufan itu, yang mempunyai tekanan atmosfera 910 hektopascal di tengahnya, boleh menyebabkan jalur hujan di kawasan dilaluinya hingga Ahad sebelum bergerak ke timur laut dan kemudian berkemungkinan merentas kepulauan utama negara.

Taufan itu, membawa angin sehingga 198 kilometer sejam dengan tiupan maksimum 270 kilometer sejam, diramalkan akan membawa hujan lebat ke beberapa bahagian di Jepun sepanjang tiga hari hingga Isnin.

Agensi itu berkata selatan Kyushu boleh menerima sehingga 500 milimeter hujan dalam tempoh 24 jam hingga 6 pagi Ahad, manakala wilayah Shikoku dan Tokai di barat dan tengah Jepun boleh menerima sehingga 300 mm hujan. – Agensi


Saya tiada kuasa pilih calon, malah kawan-kawan dipancung semasa PRU-15: Ismail Sabri

Selepas menjadi sasaran susulan kekalahan teruk pada Pilihan Raya Umum Ke-15 (PRU-15) lalu, Datuk Seri Ismail Sabri Yaakob tampil menjawab selepas dipersalahkan pihak tertentu sebagai punca kekalahan tersebut.

Naib Presiden UMNO itu menjelaskan walaupun dipilih sebagai poster boy pada PRU-15 lalu, namun ia tidak bermakna beliau mempunyai kuasa sepenuhnya semasa memilih calon dan lebih malang lagi banyak calon yang sepatutnya menang disingkirkan.

“Poster boy dalam PRU-15 baru-baru ini hanyalah poster boy, poster boy sebagai poster… poster sahajalah.

“Tapi dari segi kuasa sebagai poster boy tidak ada… Sebagai contoh, memilih calon. Kalau saya nak jadi Perdana Menteri, ini bermaksud Ahli Parlimen itu sayalah pilih sepatutnya sebab yang menang itu akan bekerja dibawah saya… Saya akan lantik mereka jadi menteri,” katanya dalam satu video wawancara yang disiarkan dalam TikTok.

Jelas Ismail Sabri lagi, sudahlah tidak diberi kuasa untuk memilih calon dan ramai juga calon-calon yang juga merupakan rakan yang berada dalam pentadbirannya sebelum ini tidak dicalonkan semula dengan digantikan calon lain oleh Presiden UMNO, Datuk Seri Ahmad Zahid Hamidi.

“Bukan sahaja saya tidak memilih calon, tetapi calon-calon saya, kawan-kawan saya kena pancung.

“Annuar Musa (Tan Sri Annuar Musa) kena pancung, Shahidan Kassim (Datuk Seri Shahidan Kassim) kena pancung, Tajuddin Rahman (Datuk Seri Tajuddin Abdul Rahman), YB Salim Jempol (Datuk Seri Mohd Salim Mohd Sharif), Dr Adham Baba (Datuk Seri Dr Adham Baba), Halimah Sadique (Datuk Halimah Mohamed Sadique) diantara contoh calon kena pancung,” katanya lagi.

Untuk rekod, hampir semua Ahli Parlimen yang berada dalam Kabinet Ismail Sabri sebelum ini tidak dicalonkan semula dan digantikan muka baharu.

Menurut Ismail Sabri lagi, melihat kepada senario tersebut apabila banyak calon-calon yang rapat dengan beliau disingkirkan, ia jelas menunjukkan kuasa sebagai poster boy sama sekali tidak ada.

“Poster boy tapi menteri-menteri yang saya nak lantik yang ini bukan dikalangan saya, itu pun dah nampak jelas… Saya poster boy tapi tak ada kuasa sebagai poster boy,” katanya lagi.

Malah, manifesto yang dibentangkan oleh Zahid secara bersendirian semasa kempen PRU-15 lalu bukan dibuat oleh beliau walaupun diletak sebagai poster boy bagi UMNO-Barisan Nasional (BN).

“Waktu manifesto diumumkan, saya tiada… Poster boy pun orang tak jelas, betul ke saya.

“Sebab itu dalam pilihan raya ada timbul kempen dimana-mana mengatakan ‘Undi BN, Zahid PM’… Undi BN, dapat Zahid sebagai PM dan waktu pilihan raya semua kempen seperti itu,” ujarnya lagi.


SPEEDY – Warisan sejarah penjajah dan mentaliti neo-kolonialis

Mereka mendakwa nama minuman tersebut “represents the enduring symbol of enterprise in Malayan history that led to cascades of development for the country at the dawn of the 20th century”.

Tidak ada yang lebih membanggakan pihak penjajah dan kolonialis daripada mengekalkan warisan penjarahan dan perhambaan mereka ke atas negara, wilayah dan bangsa yang pernah dijajah oleh mereka.

Fort Cornwalis, Kellie’s Castle, Sekolah Henry Gurney dan dermaga Butterworth sebagai contoh hanyalah sekelumit sahaja sebutan sejarah tentang keberadaan mereka di Tanah Melayu. Demikian juga yang akan kita dapati di hampir semua tanah jajahan dan wilayah penguasaan mereka di seluruh dunia, khususnya dalam dunia Islam.

Penguasaan dan dominasi ke atas Dunia Islam menduduki tempat istimewa di sisi mereka sebagai kesinambungan kepada agenda tentera Salib yang tidak pernah meletakkan senjata mereka.

Dalam konteks di atas, saya tidak terkejut dengan kemunculan nama TIMAH pada label botol arak, yang dijulang sebagai pemenang pertandingan wiski antarabangsa bagi tahun 2021.

Seperti dijangka, pihak penganjur meremehkan bantahan umat Islam dan rakyat Malaysia dengan alasan-alasan yang terlalu bodoh. Pihak bukan-Islam (seperti biasa juga) menanggapi isu ini secara jengkel dan mentertawakan pendirian umat Islam dan pihak pemerintah, dengan memgambil jalan selamat, tidak berbuat apa-apa.

Ini bukan kali pertama episod-episod yang menyentuh sensitiviti umat Islam dibangkitkan. Setiap kali berlaku dan apabila sudah terkantoi, kita pasti akan mendengar permohonan maaf yang tidak jujur, akan dikeluarkan secara terpaksa dari pihak yang memulakannya.

Kali ini ia dipaparkan melalui pemilihan nama yang berunsurkan Melayu pada minuman keras (wiski) buatan tempatan. Pengeluar dan pengilangnya adalah syarikat tempatan yang bisnes utamanya ialah mengeluarkan minuman-minuman keras yang sudah puluhan tahun beroperasi di negara ini.

Saya tidak akan percaya (dan mustahil) kalau mereka mendakwa tidak tahu akan sensitiviti nama yang dipilih, meskipun produk atau minuman berkenaan bukan disasarkan kepada umat Islam.

Sama seperti pemilihan nama-nama produk (berasaskan makanan khususnya) yang berbunyi “Islam tetapi bertujuan untuk memperdayakan dan mempengaruhi umat Islam supaya membeli dan seterusnya menguntungkan kantung-kantung wang dan pelaburan mereka.

Kalau diperhatikan secara mendalam, strategi dan fenomena ini sangat ketara di kalangan kapitalis bukan-Melayu/Muslim dan juga syarikat-syarikat korporat mereka. Ini kerana majoriti pengguna adalah terdiri dari umat Islam dan bangsa Melayu.

Isu pemilihan nama ini bukan satu insiden yang terpencil atau secara kebetulan sahaja. Saya lebih suka menilainya dari perspektif dan sudut pandang yang berbeza sedikit.

Terjemahan bebas: Nama minuman tersebut “mewakili simbol mendalam keusahawanan di dalam sejarah Malaysia yang membawa kepada curahan tanpa henti pembangunan/kemajuan negara di permutan abad ke 20”. (Terjemahan bebas).

Dalam ertikata lain, minuman arak ini sebenarnya melambangkan simbol kejayaan penjajah dan kolonialis dalam mengeksploitasi sumber alam dan bahan-bahan mentah serta “membawa balik” semuanya ke negara asal meraka.

Sebagai balasan kepada “pengorbanan” ini, negara dan rakyat yang dijajah hanya dapat menikmati lebihan dan serpihan hasil mahsul yang berbaki atas nama kemajuan dan pembangunan fizikal, dalam keadaan anak-anak watannya sudah hilang jatidiri, terpasung dalam kitaran perhambaan jiwa dan kekosongan agenda hidup.

Isu ini hanyalah satu aspek dari suatu senario besar yang lebih luas dan kritikal – yakni agenda Normalisasi terhadap budaya mungkar – dari minuman keras kepada penerimaan dan pengiktirafan terhadap kesesatan faham Liberal, penyelewengang akidah Syi’*h, muslihat halus Kris*ianisasi dan kesongsangan El-Ji-Bi-Ti (termasuk Gender Ketiga) serta memperjuangkan kesongsangan ini sebagai satu isu hak asasi manusia.

Situasi ini lebih diburukkan dengan wujudnya anak-anak didik penjajah dan pentaksub tamadun Barat (Neo-Kolonialis) yang berperanan sebagai jurubicara, barisan pertahanan (frontliners) dan juga penggerak-penggerak Normalisasi ini di kalangan segelintir umat dan bangsa.

Tidak terlalu sukar untuk mengenali mereka- pandangan minda, budaya hidup, cara bertutur, berpakaian, makan minum dan bertingkahlaku … sangat sinonim dengan “tuan-tuan “ mereka terdahulu.

Mereka mendapat dokongan media, sokongan (dan mungkin juga dana) antarabangsa, berselindung di sebalik gerakan-gerakan sivil dan pusat-pusat kajian, memegang jawatan-jawatan kritikal dan mungkin juga terlibat dalam penggubalan dasar-dasar dan polisi-polisi negara.

Mereka inilah yang sedang menjuarai dan meneruskan agenda kolonialis dan Normalisasi pada hari ini.

Maka penentangan atau bantahan umat Islam dan bangsa Melayu perlu dibuat secara berstrategi dan berterusan, dengan mengambilkira muslihat dan ancaman Normalisasi ini terhadap kedaulatan negara dan keselamatan generasi akan datang.

Percubaan-percubaan untuk memenangkan agenda Normalisasi ini tidak akan berhenti, meskipun memakan puluhan tahun. Entiti haram Isra*l dan Gerakan Zi*nis Antarabangsa sanggup menunggu 100 tahun lebih untuk diiktiraf dan diterima oleh beberapa negara Arab/Islam, meskipun sejarahnya penubuhan dan kewujudannya penuh dengan kezaliman, penindasan, kekejaman dan perlanggaran hak-hak asasi dan undang-undang antarabangsa.

Apakah penggerak-penggerak Normalisasi terhadap kemungkaran dan kesongsangan ini akan menjadi malas, menyerah kalah atau membatalkan niat dan rancangan mereka untuk “menewaskan” umat Islam dan bangsa Melayu yang masih mampu bertahan lagi hingga hari ini?

Mereka sudah berjaya menghancurkan benteng-benteng pertahanan umat dan bangsa di negara-negara jiran sekitar. Normaliasi sedang berlaku dengan rancak dan agresif tanpa sekatan mahupun campurtangan pihak pemerintah.

Bayang-bayang ke arah Normalisasi tersebut juga sudah mula kelihatan dalam negara kita. Lebih menakutkan, ia berlaku “di siang hari” tanpa berselindung lagi dan dikepalai oleh pihak-pihak yang kita harapkan sanggup mempertahankan negara, umat dan bangsa dari ditimpa kesan akibat yang menderitakan ini.

Malangnya, mereka telah mengecewakan kita semua secara tidak bertanggungjawab, termasuk para pemimpin parti-parti politik Melayu/Islam.

Yang tinggal hanyalah kita, umat Islam dan bangsa Melayu, untuk menghadapi ancaman dan serangan Normalisasi ini dengan tulang empat kerat kita dan kudrat yang dimiliki.

Itupun kalau kita masih memiliki sekelumit saki baki kesedaran dan keinsafan …

Mohd Luttfi
Aktivis masyarakat

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Mangsa trauma gangguan seksual lampau

Pendedahan pelakon berbakat Puteri Balqis menerusi sesi podcast bersama dua pengacara mengejutkan ramai mengenai sikap sebenar bapanya yang tidak diketahui ramai.

Puteri Balqis mendakwa bapanya seorang yang pemalas, tidak bekerja dan hanya menghabiskan masa bermain permainan video.

Selain dipukul, bapanya juga didakwa dengan selamba membuka video lucah dan mengajaknya menonton bersama. Dakwa pelakon ini lagi, dia juga sering diraba dan dicium.

Hanya selepas bertahun-tahun lamanya, barulah Puteri Balqis berani berkongsi kisah gangguan seksual membabitkan bapanya.

Pengasas Persatuan Gerak Wanita Islam Malaysia, (Gerakwanis), Bibi Sunita Sakandar Khan berkata, bukan mudah untuk mangsa gangguan seksual menceritakan detik hitam berkenaan.

“Mungkin waktu tu tahap keyakinan diri dia rendah, lagipun pelaku orang terdekat. Jadi dia ada perasaan takut nak luahkan perasaan,” jelasnya.

Mengakui ramai masyarakat memandang remeh perkara ini, Bibi Sunita menegaskan, pengalaman buruk itu boleh memberi kesan jangka panjang kepada emosi mangsa.

“Mangsa amat memerlukan sokongan dan sokongan paling kuat adalah keluarga dan rakan-rakan rapat. Jadi cari kawan terdekat untuk meluahkan perasaan yang terpendam.

“Kalau dia takut sekurang-kurangnya dengan sokongan keluarga dan rakan-rakan mungkin dia ada kekuatan untuk membuat laporan polis atau menghubungi pihak bertanggungjawab,” katanya.

Bibi Sunita yang juga Pesuruhjaya Sumpah  turut menasihati mangsa supaya jangan takut membuat laporan polis mengenai kes gangguan seksual yang dilalui mereka.

“Sebenarnya Polis Diraja Malaysia (PDRM) ada Bahagian Siasatan Seksual Wanita dan Kanak-kanak. Ramai tak tahu sebab tak didedahkan.

“Jadi saya harap bahagian itu aktif bagi kesedaran kepada mangsa agar mereka berani buat laporan polis dan keselamatan mereka lebih terjamin,” katanya.

Katanya, disebabkan itu trauma lampau itu akan mencetuskan masalah lain hingga menjadikannya semakin bertimpa-timpa dan tidak mampu dikawal.

“Ini akan menjadi punca isu kemurungan, mudah cemas dan panik hingga membawa kepada kesihatan mental.

“Kita bimbang kerana ada mangsa cenderung bunuh diri berikutan mereka sering dihantui pemikiran negatif, dipinggirkan dan menyendiri,” katanya.

Sementara itu, katanya pelaku gangguan seksual mampu berubah dengan diberikan bantuan klinikal psikologi.

“Gangguan seksual itu sudah lama berlaku, malah yang melakukannya adalah lebih ramai daripada yang tiada penyakit mental.

“Bagaimanapun, pesakit mental sering dipersalahkan berikutan disebabkan mereka ada gejala. Sebenarnya mereka yang mempunyai moral rendah lagi berisiko menjadi pelaku.

“Gangguan seksual ini tidak sama dengan pelaku seksual yang boleh disabitkan dengan perlakuan jenayah seperti rogol atau perilaku seksual lain,” katanya.


Terengganu kembali banjir, Kelantan bersiap sedia

Hujan lebat berterusan mengakibatkan Terengganu kembali dilanda banjir, manakala sehingga petang tadi, Kelantan menunjukkan pertambahan jumlah mangsa di pusat pemindahan sementara (PPS).

Terdahulu, Jabatan Meteorologi Malaysia (MetMalaysia) telah mengeluarkan amaran cuaca peringkat bahaya iaitu hujan sangat lebat berterusan yang dijangka dialami 11 kawasan di tiga negeri pantai timur Semenanjung iaitu Kelantan, Terengganu dan Pahang hingga esok. Berita berkaitan

Bernama melaporkan di TERENGGANU, Sekretariat Jawatankuasa Pengurusan Bencana Negeri memaklumkan Dungun menjadi daerah pertama dilanda banjir gelombang ketiga apabila PPS Dewan Orang Ramai Kampung Pasir Raja dibuka pada jam 4 petang yang menempatkan 69 mangsa daripada 22 keluarga.

Banjir gelombang kedua melanda negeri itu pada 17 hingga 21 Disember lepas menyaksikan seramai 423 mangsa daripada 122 keluarga dipindahkan ke PPS di Setiu, Dungun dan Kemaman.

Di KELANTAN, jumlah mangsa banjir di negeri itu meningkat kepada 856 orang daripada 245 keluarga setakat 6 petang ini, berbanding 501 orang daripada 142 keluarga, tengah hari tadi.

Menurut aplikasi Info Bencana Jabatan Kebajikan Malaysia (JKM), 11 PPS dibuka melibatkan dua jajahan iaitu tujuh di Jeli dan empat di Kuala Krai.

Sementara itu, portal rasmi Jabatan Pengairan dan Saliran (JPS) melaporkan dua sungai utama di Kelantan berada pada paras bahaya iaitu Sungai Lanas di Air Lanas, Jeli dengan merekodkan bacaan 29.58 meter (m) dan Sungai Golok di Kampung Jenob, Tanah Merah (23.69 m).

Portal rasmi pengurusan bencana Jabatan Kerja Raya (JKR) pula melaporkan jalan yang menghubungkan Jeli-Dabong di Kampung Reka, Jeli ditutup kepada semua kenderaan setelah dinaiki air.

Di PAHANG, jumlah mangsa banjir berkurangan kepada 4,368 orang di 38 PPS di daerah Bentong, Temerloh, Maran, Kuantan dan Maran.

Sekretariat Jawatankuasa Pengurusan Bencana Pahang melaporkan hanya Jalan Kampung Belimbing di Maran yang masih ditutup petang tadi, berbanding enam di lima daerah pada sebelah pagi.

Laman web JPS pula melaporkan Sungai Cherating di Kuantan berada para paras bahaya dengan trend menurun, manakala lima sungai pada paras waspada iaitu Sungai Kundang di Maran, Sungai Dong (Raub), Sungai Triang di Chemomoi (Bentong) dan Sungai Kuantan di Bukit Kenau serta Sungai Lembing, kedua-duanya di Kuantan.

Sementara itu, situasi di Selangor, Negeri Sembilan dan Melaka pula menunjukkan keadaan banjir semakin pulih.

Di SELANGOR, aplikasi Info Bencana JKM memaklumkan jumlah mangsa di negeri itu kini 466 orang melibatkan 132 keluarga yang ditempatkan di empat PPS.

Empat PPS tersebut adalah Sekolah Rendah Agama Dusun Nanding (20 orang) dan Sekolah Menengah Kebangsaan (SMK) Abdul Jalil (77 orang) di Hulu Langat, Stadium Tertutup Kuala Selangor (201 orang) dan SMK Kuala Selangor (168 orang).

Di NEGERI SEMBILAN, mangsa banjir kekal 29 individu manakala di MELAKA, Pengarah Angkatan Pertahanan Awam Melaka Lt Kol (PA) Cuthbert John Martin Quadra berkata PPS tunggal yang menempatkan mangsa banjir di Jasin telah ditutup pada 2 petang tadi.


51.8% kata cara kerajaan tangani Covid-19 buruk atau sangat buruk

Satu tinjauan pendapat serantau baru-baru ini berhubung cara kerajaan menangani krisis Covid-19 dinilai negatif oleh rakyat Malaysia, dengan 51.8 peratus melabelkannya sebagai ‘buruk’ atau ‘sangat buruk’.

Persepsi terhadap tindak balas kerajaan pada 2022 juga merosot ketara, dengan 24.4 peratus responden menilai ia ‘sangat buruk’, berbanding 0.9 peratus pada 2021, lapor Pusat Kajian ASEAN yang berpangkalan di Institut Yusof Ishak (ISEAS), Singapura.

Sebagai perbandingan, hanya 10.4 peratus responden menilai tindak balas pada 2022 itu sebagai ‘baik’ dan 22.2 peratus berkata ia ‘memadai’.

Ini juga merupakan penurunan penilaian berbanding keputusan pada 2021, apabila terdapat 14.5 peratus menyatakan ‘baik’ dan 40.2 peratus berkata ianya ‘memadai’.

Secara serantau, tinjauan itu menunjukkan bahawa rakyat Brunei hampir sebulat suara dalam menyokong pengendalian kerajaan mereka terhadap wabak itu, dengan 98.1 peratus menilai kerajaan mereka sebagai ‘baik’ atau ‘memadai’, diikuti oleh rakyat Singapura pada 87.8 peratus dengan sentimen yang sama.

“Perkongsian responden yang mengatakan bahawa kerajaan mereka menunjukkan prestasi yang sangat buruk lebih daripada dua kali ganda iaitu daripada 7.1 peratus kepada 15.9 peratus.

“Responden yang merasakan kerajaan mereka menunjukkan prestasi yang baik atau mencukupi menurun sebanyak 10 mata peratusan daripada 61 peratus kepada 51 peratus,” lapor kajian itu.

Responden yang bersikap neutral terhadap cara kerajaan mereka menangani wabak itu meningkat daripada 15.2 peratus kepada 18.4 peratus.

Kes harian Covid-19 untuk Malaysia sebelum ini memuncak pada 26 Ogos tahun lalu, dengan Kementerian Kesihatan (KKM) mengesan 24,599 kes baharu dalam sehari.

Bagaimanapun, angka itu pecah pada Rabu lalu, 16 Februari 2022, apabila Malaysia melaporkan 27,831 jangkitan baharu.

Tinjauan pendapat yang dijalankan antara 11 November dan 31 Disember 2021 itu melibatkan 1,677 responden, dengan 8.1 peratus daripadanya dari Malaysia.

Kebanyakan responden adalah ahli akademik daripada kumpulan pemikir atau institusi penyelidikan. – Agensi


Langkah pemulihan ekonomi kerajaan mula menampakkan hasil, kata Mustapa

Langkah-langkah pemulihan ekonomi yang diambil oleh kerajaan mula menampakkan hasil dan permintaan luar negara juga semakin mengukuh, kata Menteri di Jabatan Perdana Menteri (Ekonomi) Datuk Seri Mustapa Mohamed.

Mustapa menyifatkan program pemulihan yang diperkenalkan kerajaan dengan pelbagai bentuk inisiatif berjaya memberikan impak yang positif kepada pertumbuhan ekonomi negara.

“Beberapa petunjuk ekonomi utama mencatat pencapaian yang lebih kukuh seperti Indeks Pengeluaran Perindustrian (IPP) negara melonjak 9.3 peratus pada Mac 2021, pertumbuhan yang paling tinggi sejak Julai 2013. Pencapaian ini dipacu oleh indeks pembuatan dan elektrik, masing-masing meningkat sebanyak 12.7 peratus dan 10.3 peratus.

“Selain itu, nilai jualan sektor pembuatan meningkat sebanyak 15.3 peratus pada Mac 2021, iaitu tertinggi dalam 44 bulan, disokong oleh jualan produk kelengkapan pengangkutan dan pembuatan lain, produk elektrik dan elektronik serta produk makanan, minuman dan tembakau,” katanya dalam satu kenyataan.

Antara pakej rangsangan dan inisiatif yang diperkenalkan, antaranya PRIHATIN, PRIHATIN PKS Tambahan, Pelan Jana Semula Ekonomi Negara (PENJANA), Inisiatif Tambahan Khas: Kita Prihatin, Perlindungan Ekonomi dan Rakyat Malaysia (PERMAI), Program Strategik Memperkasa Rakyat dan Ekonomi (PEMERKASA) dan Belanjawan 2021.

Mustapa berkata setelah mencatat penguncupan bagi lima bulan berturut-turut sejak Oktober 2020, nilai jualan perdagangan borong dan runcit mencatat pertumbuhan sebanyak 9.3 peratus pada Mac 2021.

“Nilai jualan kenderaan bermotor melonjak 40.7 peratus dan perdagangan runcit meningkat 10.5 peratus. Ini antaranya disokong oleh pengeluaran i-Sinar, i-lestari dan peningkatan harga komoditi yang menyumbang kepada peningkatan pendapatan bolehguna rakyat,” katanya lagi.

Beliau berkata selain itu eksport melonjak 31.0 peratus kepada RM104.9 bilion pada Mac 2021.

“Ini adalah pertumbuhan tertinggi dalam tempoh 44 bulan. Import pula meningkat 19.2 peratus kepada RM80.8 bilion.

“Lebihan dagangan mencatat RM24.2 bilion atau 96.1 peratus lebih tinggi berbanding Mac 2020. Ini adalah lebihan dagangan bagi bulan ke-11 berturut-turut sejak Mei 2020,” katanya.

Menurutnya Indeks Pengurus Pembelian (PMI), iaitu petunjuk keadaan sektor pembuatan meningkat kepada 53.9 pada April 2021, iaitu peningkatan yang paling tinggi sejak Julai 2012.

“Ini menunjukkan pencapaian sektor pembuatan yang kukuh. Bagaimanapun, Indeks perkhidmatan yang mewakili pencapaian sektor perkhidmatan secara keseluruhan, menguncup sebanyak 3.6 peratus pada suku tahun pertama 2021.

“Namun, pencapaian ini adalah lebih baik berbanding dengan penguncupan 7.1 peratus yang dicatatkan pada suku tahun keempat 2020,” katanya.

Mustapa berkata pencapaian ekonomi yang terkini memberangsangkan dan menunjukkan usaha yang telah diambil kerajaan untuk memulihkan ekonomi mulai berhasil.

“Kerajaan yakin sasaran pertumbuhan ekonomi di antara 6 peratus dan 7.5 peratus pada tahun ini akan dicapai walaupun terpaksa melaksanakan Perintah Kawalan Pergerakan di beberapa daerah baru-baru ini bagi memutuskan rantaian jangkitan Covid-19,” katanya.


Dapat pasport ke Singapura, Dr M label Najib penjenayah VIP pertama

Keputusan mahkamah mengembalikan pasport kepada Datuk Seri Najib Razak dikecam Tun Dr Mahathir Mohamad dengan melabelnya sebagai penjenayah pertama VIP Malaysia mendapat layanan istimewa.

Bekas Perdana Menteri itu mempersoalkan keputusan mahkamah yang membenarkan permohonan Najib untuk ke Singapura ia memandangkan sudah disabitkan hukuman, malah kes melibatkannya sudah agak lama tertangguh beberapa kali dan sepatutnya sudah menjalani hukuman penjara.

“Keadilan yang ditangguhkan adalah penafian terhadap keadilan. Namun rayuan ini sepatutnya didengar pada bulan April, enam bulan lepas. Sekarang sudah bulan Oktober.

“Tetapi orang ini sudah kena hukum, tetapi tak masuk penjara, dan dapat escort macam VIP.

“Penjenayah VIP pertama di Malaysia,” kata Mahathir pada sidang media di Kuala Lumpur hari ini.

Terdahulu, Mahkamah Rayuan minggu lalu membenarkan permohonan Najib mendapatkan pasport antarabangsanya buat sementara bermula 20 Oktober hingga 22 November ini.

Najib mahu menemani anaknya, Nooryana Najwa yang kini berada di Singapura dan bakal melahirkan anak kedua bulan hadapan.

Isterinya, Datin Seri Rosmah Mansor juga dikembalikan pasportnya untuk tujuan sama.

Bagaimanapun, Najib pada 22 Oktober menangguhkan perjalanan ke Singapura bagi membantu jentera parti UMNO pada Pilihan Raya Negeri (PRN) Melaka yang dijadualkan berlangsung 20 November depan.

Untuk rekod, Najib sudah dijatuhi hukuman bersabit satu pertuduhan di mahkamah dan masih berdepan banyak lagi perbicaraan, sementara isterinya juga sedang dibicarakan di mahkamah.


Exco Pemuda UMNO tetap desak 2 jawatan tertinggi dipertandingkan

Selepas menggesa Datuk Seri Ahmad Zahid Hamidi meletak jawatan susulan kekalahan teruk Barisan Nasional (BN) pada PRU-15 lalu, Exco Pemuda UMNO Datuk Muhamad Muqharabbin Mokhtarrudin, berpendapat parti itu akan menempah episod hitam sekali lagi jika jawatan presiden dan timbalan presiden tidak dipertandingkan.

Malah, beliau mengingatkan bahawa pada 2018 iaitu selepas BN dan UMNO hilang Putrajaya kepada Pakatan Harapan (PH), Zahid membenarkan jawatan presiden dipertandingkan.

Sehubungan itu, beliau berkata kedua-dua jawatan berkenaan wajar dipertandingkan dalam pemilihan parti yang dijadualkan berlangsung pada tahun depan.

“Hari demi hari, semakin kuat kedengaran ura-ura satu usul khas akan dibahas seterusnya diluluskan dalam Perhimpunan tersebut, iaitu jawatan Presiden dan Timbalan Presiden tidak dipertandingkan dalam Pemilihan UMNO akan datang.

“Sekiranya benar terdapat usaha untuk menghalang kedua-dua jawatan itu dipertandingkan, beliau berpendapat UMNO semakin hilang arah dan identiti perjuangan,” katanya dalam satu kenyataan.

“Ia juga bakal menjadi satu lagi episod hitam buat UMNO selepas kalah teruk dalam Pilihan Raya Umum Ke-15 (PRU-15). Kita bukan menang besar semasa PRU-15. Sekiranya menang sekalipun, jawatan Presiden dan Timbalan Presiden tetap wajar dipertandingkan.

“Setiap tiga tahun kita mengadakan pemilihan parti. Kali terakhir tahun 2018, 150,000 perwakilan mengundi memilih pimpinan baharu di peringkat bahagian dan pusat.

“Jika dulu sebelum PRU-15 kita tidak mengadakan pemilihan atas alasan tidak mahu perpecahan dalam parti dan fokus PRU, sekarang pun tidak boleh?”

Melabel UMNO sebagai “bukan parti keluarga”, Muhamad Muqharabbin menegaskan parti yang mempunyai lebih tiga juta ahli itu perlu terbuka mempertandingkan dua jawatan tertinggi parti.

“Ia bukti UMNO semakin matang dan demokratik seiring usianya. Tiada pun masalah timbul tahun 2018. Yang menang dihormati, yang tewas kekal bersetia.

“Jadi, kenapa kita tiba-tiba ingin ambil langkah kuno ke belakang? Sedangkan, kita kalah teruk PRU-15, yang jelas lebih menuntut perubahan dan pembaharuan,” ujarnya.

20 November lalu, Muqharabbin mendesak Zahid meletak jawatan setelah melihat sentimen bahawa rakyat tidak menyukai presiden UMNO itu yang diterjemahkan melalui undi pada PRU-15 dan mendakwa, BN kecundang kerana angkuh dan sombong, memilih bergerak solo dan tidak mahu berubah serta mendengar pandangan akar umbi dan rakyat.

“Ini yang sebenarnya menjadi kelemahan, 100 batang lidi lebih kuat berbanding sebatang lidi kerana 100 batang lidi mampu menyapu sampah dengan berkesan berbanding sebatang.

“Oleh yang demikian, wajarlah presiden parti berundur dan pemilihan parti perlu diadakan segera bagi memberi mandat baru kepemimpinan UMNO membuat perubahan yang sebenarnya” katanya.


Mahkamah tolak permohonan Najib dapatkan khidmat QC Britain

Mahkamah Tinggi hari ini (21 Julai 2022) menolak permohonan Datuk Seri Najib Razak untuk mendapatkan khidmat Peguam Diraja (QC) Britain, Jonathan James Laidlaw mewakilinya dalam rayuan terakhir terhadap sabitannya kerana menyalahgunakan RM42 juta milik SRC International Sdn Bhd, di Mahkamah Persekutuan.

Hakim Mahkamah Tinggi Datuk Ahmad Kamal Md Shahid berkata walaupun tidak dapat dinafikan bahawa Laidlaw disifatkan sebagai ‘bintang’ dalam kes jenayah kewangan, ini sahaja tidak bermakna Laidlaw memiliki kemahiran, kepakaran, kelayakan dan pengetahuan khusus mengenai undang-undang jenayah di Malaysia yang relevan dengan rayuan Najib di Mahkamah Persekutuan pada 15 Ogos.

Ahmad Kamal berpandangan peguam bela dan peguam cara tempatan lebih berkemampuan untuk mengendalikan kes sedemikian di semua peringkat mahkamah di negara ini, sebelum beliau menyatakan bahawa tiada keperluan Laidlaw diterima secara ad hoc.

“Dengan mengambil kira semua fakta dalam afidavit sokongan, adalah menjadi pertimbangan saya bahawa pemohon telah gagal untuk memuaskan hati saya di bawah Seksyen 18(1) Akta Profesion Undang-undang yang bagi tujuan rayuan dan yang lain berkaitan dengan perkara itu, bahawa dia mempunyai kelayakan khas atau pengalaman yang tidak terdapat dalam kalangan peguam bela dan peguam cara di Malaysia.

“Saya bersetuju dengan peguam negara , timbalan pendakwa raya, Jawatankuasa Peguam Kuala Lumpur, Badan Peguam Malaysia dan Jawatankuasa Peguam Kuala Lumpur bahawa rayuan itu adalah rayuan yang boleh dikendalikan dengan cekap oleh peguam bela dan peguam cara tempatan.

“Oleh itu, usul asal ddengan ini ditolak,” katanya semasa menyampaikan keputusannya.

Hadir sama pada prosiding hari ini ialah pendakwa ad hoc, Datuk V Sithambaram – yang mengetuai pendakwaan dalam kes SRC International Najib – dan peguam Rahmat Hazlan mewakili Laidlaw.

Peguam Datuk Gurdial Singh Nijar dan Datuk Bastian Vendargon masing-masing mewakili Jawatankuasa Peguam KL dan Badan Peguam Malaysia.

Mahkamah Persekutuan dijadualkan mendengar rayuan Najib dalam tempoh 10 hari dari 15 Ogos hingga 19 Ogos, dan dari 22 Ogos hingga 26 Ogos.

Pada 8 Disember 2021, Mahkamah Rayuan mengekalkan sabitan dan hukuman penjara 12 tahun serta denda RM210 juta yang dikenakan terhadap Najib kerana menyeleweng RM42 juta dana SRC.

Hakim Datuk Abdul Karim Abdul Jalil, yang mempengerusikan panel hakim bersama Datuk Has Zanah Mehat dan Datuk Vazeer Alam Mydin Meera, sebulat suara menolak rayuan Najib terhadap keputusan Mahkamah Tinggi pada 28 Julai 2020.

Mahkamah Persekutuan adalah jalan terakhir rayuan Najib terhadap sabitan dan hukumannya.


Pemuda PAS lulus usul tiada kerjasama dengan PH

Muktamar Dewan Pemuda PAS Malaysia (DPPM) ke-63 yang berakhir hari ini (2 September 2022) menerima usul – tanpa perbincangan – menolak kerjasama dengan Pakatan Harapan (PH) bagi menghadapi Pilihan Raya Umum Ke-15 (PRU-15) akan datang.

Usul berkenaan akan dibawa ke Muktamar Tahunan PAS kali ke-68 esok, sebelum dibentangkan pada mesyuarat Perikatan Nasional (PN), kata Ketua Pemuda PAS Ahmad Fadhli Shaari.

“Saya yakin dari segi kerjasama dengan PH, parti-parti komponen PN sudah faham. Inilah pendirian kami bahawa tidak akan ada rundingan dengan PH pada PRU-15.

“Pendirian ini diputuskan oleh pemuda hari ini tanpa perbincangan,” katanya pada sidang media selepas muktamar sayap itu di Alor Setar, hari ini.

Pengerusi PN Tan Sri Muhyiddin Yassin, dalam kongres gabungan itu dan mesyuarat Majlis Pemulihan Negara minggu lepas, telah mencadangkan semua pemimpin parti pembangkang mempertimbangkan untuk membuka semula pintu rundingan dengan PN, yang dibuat untuk memastikan masa depan yang lebih selamat untuk negara.

Muhyiddin menambah ia juga bertujuan mengelak negara daripada terus terjerumus ke dalam kleptokrasi, rasuah dan salah guna kuasa di bawah kerajaan Barisan Nasional (BN).

Bagaimanapun, kedua-dua, PH dan Pengerusi Gerakan Tanah Air (GTA) Tun Dr Mahathir Mohamad menolak idea itu.

Pemuda PAS dalam muktamarnya semalam dan hari ini menyentuh pendirian parti itu dalam PN, termasuk keperluan untuk menegur Bersatu kerana pendirian dalam bekerjasama dengan PH.

Ahmad Fadhli berkata PAS sentiasa mengingatkan Bersatu mengenai perkara itu dan akan membawa perkara itu semula apabila kedua-dua parti bertemu minggu depan.

“Ada yang kata kami tidak menegur Bersatu.

“Malah dalam ucapan saya dalam muktamar saya sebut dengan sangat jelas, kita perlu adakan rundingan dengan parti lain yang boleh diperbaiki. Saya juga dalam ucapan menyebut tidak ada rundingan dengan PH,” katanya kepada 800 perwakilan dalam ucapan penggulungannya hari ini.

Ahmad Fadhli mengulangi ucapan Timbalan Presiden Datuk Seri Tuan Ibrahim Tuan Man semalam mengenai keperluan untuk mengadakan perbincangan dengan UMNO mengenai 27 kerusi PH sekarang yang disasarkan kedua-dua parti pada PRU-15.

Beliau berkata, kerjasama dengan UMNO melalui Muafakat Nasional (MN) tidak pernah mati dan PAS akan sentiasa terbuka untuk berbincang sehingga hari penamaan calon.

“Rundingan ini akan terus diusahakan terutama 20 hingga 27 kerusi yang dilihat berpotensi dimenangi UMNO atau PAS jika tidak bertembung sesama sendiri,” katanya.


Persekutuan Pekilang-Pekilang harap kerajaan pertimbang semula gaji minimum

Persekutuan Pekilang-Pekilang Malaysia (FMM) telah merayu kepada kerajaan untuk mempertimbangkan semula keputusan untuk menaikkan gaji minimum serta-merta kepada RM1,500 pada Mei, 2022 dan sebaliknya mengambil pendekatan kenaikan progresif seperti yang dicadangkan.

Badan tersebut dalam satu kenyataan mencadangkan supaya kenaikan kadar gaji dibuat secara berperingkat dan tidak secara mendadak kerana ia akan memberi implikasi terhadap operasi majikan, rayuan itu dibuat susulan pengumuman Perdana Menteri Datuk Seri Ismail Sabri Yaakob berhubung pelaksanaan gaji minimum.

“Kami berpendapat bahawa kenaikan kadar gaji secara beransur-ansur masih akan dapat menangani kenaikan kos sara hidup disebabkan oleh pandemik Covid-19 dan gangguan bekalan yang berlaku.

“Justeru, majikan akan terus merancang untuk menaikkan gaji pada tahun 2022 dan ia akan dapat menangani tekanan kos sara hidup,” kata presiden FMM Tan Sri Soh Thian Lai dalam satu kenyataan hari ini.

Beliau berkata FMM yakin dengan kawalan yang diperlukan terhadap kenaikan kos oleh kerajaan serta usaha bersepadu oleh industri untuk membiayai kenaikan kos secara dalaman, majikan boleh terus mengekalkan pekerjaan dan pelarasan gaji.

Soh berkata kenaikan daripada kadar gaji minimum semasa RM1,200 kepada RM1,500 mewakili kenaikan serta-merta sebanyak 25 peratus ke atas gaji pokok yang akan memberi kesan ke atas kos gaji keseluruhan dan ia memberi kesan kepada perniagaan dan pemulihan ekonomi.

Berdasarkan penemuan Tinjauan Keadaan Perniagaan FMM-Institut Penyelidikan Ekonomi Malaysia baru-baru ini separuh kedua 2021 yang dijalankan dari 5 Januari – 10 Februari 2022, majoriti responden kajian itu berpendapat kenaikan RM100 dalam gaji minimum adalah kadar yang boleh diterima berdasarkan kepada keadaan ekonomi semasa.

“Sehubungan itu, FMM telah memberi cadangan kepada kerajaan supaya pelarasan gaji minimum dilaksanakan secara berperingkat dengan kenaikan RM100 pada suku ketiga tahun 2022 dan pelarasan seterusnya pada tahun 2023/2024, kenaikan kepada RM1,500,” katanya.


Muhyiddin dedah tindakan PH, Guan Eng sabotaj agenda Bumiputera

Bekas Perdana Menteri Tan Sri Muhyiddin Yassin malam tadi mendedahkan bagaimana DAP menerusi Lim Guan Eng mensabotaj agenda Bumiputera ketika menjadi Menteri Kewangan kerajaan Pakatan Harapan (PH) yang memerintah selama 22 bulan sebelum ini.

Berucap pada Jelajah PN BEST Parlimen Tambun di Ipoh, Perak, malam tadi (13 November 2022) bekas Menteri Dalam Negeri kerajaan PH ketika itu turut memberi beberapa contoh bagaimana peruntukan kepada agenda Bumiputera diambil oleh Guan Eng.

“Ada beberapa contoh kes yang saya nak sebutkan di sini menunjukkan betapa parti yang dipimpin oleh Datuk Seri Anwar Ibrahim dalam Pakatan Harapan bersama dengan DAP memang tidak menghormati perkara-perkara utama yang menjadi tunjang negara kita.

“Contoh dalam soal ekonomi. Yang ini diberitahu kepada saya oleh Datuk Seri Mohamed Azmin Ali, dan kami bersama-sama ada di situ.

“Tertubuh TERAJU. Ini salah satu agensi utama untuk membantu Bumiputera dalam urusan-urusan perniagaan. Ada Ekuinas yang dibentuk di bawah Yayasan Ekuiti Nasional iaitu satu organisasi GLC (syarikat berkaitan kerajaan) yang besar,” katanya lagi.

Muhyiddin yang juga Pengerusi Perikatan Nasional berkata kedua-dua agensi utama ini – TERAJU dan Ekuinas – mempunyai peruntukan yang besar iaitu lebih daripada RM2 bilion.

“Waktu mana kita dalam mesyuarat ditekan oleh Menteri Kewangan Lim Guan Eng… ada beberapa ketika menunjukkan beliau langsung tidak mahu menghormati agensi seperti TERAJU dan berapa peruntukan yang telah disediakan diambil balik, malahan dihentikan TERAJU dan tidak diwujudkan.

“Hanya kemudian kami (Kerajaan Perikatan Nasional) mewujudkan semula TERAJU untuk menjamin dan kelangsungan masa depan Bumiputera di negara kita.

“(Demikian juga) Ekuinas yang telah pun ditubuhkan oleh kerajaan terdahulu dengan peruntukan sebanyak RM2 bilion. Guan Eng buat keputusan supaya peruntukan RM2 bilion itu diambil balik oleh Kementerian Kewangan.

“Bermakna tidak menghormati satu lagi agensi Bumiputera yang ditubuhkan oleh kerajaan dan langkah-langkah yang diambil langsung tidak memberi perhatian kepada nasib Bumiputera dalam pembangunan ekonomi di negara kita,” kata Muhyiddin.

Penyandang Parlimen Pagoh di Johor yang akan mempertahankan kerusinya dalam Pilihan Raya Umum Ke-15 (PRU-15), Sabtu ini berkata terdapat beberapa lagi tindakan melampau dan bercanggah dengan dasar negara, terutama dari segi pembangunan usahawan Bumiputera, diambil oleh Guan Eng dan DAP.

Muhyiddin juga mengingatkan masyarakat Cina bahawa Guan Eng juga menarik balik peruntukan yang disediakan kerajaan sebanyak RM300 juta kepada Universiti Tun Abdul Razak (UTAR), yang ditaja oleh MCA – salah satu komponen Barisan Nasional – untuk pembangunan pendidikan tinggi dalam kalangan bukan Melayu.

“Hanya setelah Perikatan Nasional yang saya pimpin sebagai Perdana Menteri… kami memulangkan balik peruntukan itu kerana ini berkaitan dengan soal pendidikan.

“Agak luar biasa apabila seorang Cina yang sewajarnya menyokong pendidikan untuk masyarakat Tionghua majoritinya walaupun ditaja oleh MCA, mengambil tindakan drastik untuk ambil balik peruntukan itu dan tak diberikan peruntukan pada pihak universiti yang berkenaan.

“Saya waktu pimpinan Perikatan Nasional mengambil alih teraju negara, kita sediakan semula peruntukan yang saya anggap penting untuk tujuan pendidikan anak-anak di negara kita,” katanya.

Muhyiddin berkata banyak lagi contoh-contoh yang dilakukan DAP dan PH ketika parti itu menjadi kerajaan, termasuk usaha untuk menghapuskan Akta Hasutan.

Oleh itu, sewajarnya pengundi semua kaum, termasuk Melayu, Cina dan India, memilih Perikatan Nasional dalam PRU-15 pada Sabtu ini, supaya dapat menubuhkan sebuah Kerajaan Persekutuan yang Prihatin, Bersih dan Stabil.


PN kerja keras mahu tawan lebih 30 kerusi DUN Selangor

Perikatan Nasional (PN) Selangor bakal bekerja keras untuk memenangkan lebih 30 kerusi Dewan Undangan Negeri (DUN) pada pilihan raya negeri (PRN) yang bakal berlangsung tidak lama lagi.

Pengerusinya, Datuk Seri Mohamad Azmin Ali melahirkan keyakinan parti gabungan itu bakal merampas pentadbiran Selangor dari tangan PH-BN.

“Kita perlu bekerja keras untuk dapatkan 30 atau lebih kerusi. Itu sasaran kita. Ia boleh dilakukan, ia boleh dicapai,” katanya ketika ditemui pada Majlis Silaturrahmi Aidilfitri Gombak Setia, hari ini.

Dalam pada itu, Azmin turut mengesahkan parti komponen PN Selangor sudah bersetuju dengan pembahagian kerusi untuk ditandingi pada PRN nanti.

Malah katanya kesemua parti komponen PN sudah membentuk jawatankuasa bagi membincangkan manifesto untuk Selangor.

“Kami sudah hampir memuktamadkan untuk semua negeri dan ia akan diserahkan kepada kepimpinan untuk diputuskan.

“Ini (menang) yang kita mahukan di Selangor dan memberi tumpuan kepada isu ekonomi, belia, alam sekitar, pekerjaan dan menjadikan negeri pusat perdagangan dan pelaburan,” katanya.


AS lulus suntikan vaksin Pfizer kepada kanak-kanak 5-11 tahun

Amerika Syarikat (AS) pada Jumaat meluluskan penggunaan vaksin Covid-19 Pfizer kepada budak berusia 5 hingga 11 tahun, sekali gus membolehkan kira-kira 28 juta kanak-kanak di negara itu memperoleh imunisasi.

Keputusan itu dibuat setelah panel perubatan peringkat tertinggi, Pentadbiran Makanan dan Ubat-Ubatan (FDA) yang menasihati kerajaan minggu ini, mengesahkan suntikan itu sambil menegaskan bahawa faedah yang diperoleh mengatasi risiko kesan sampingan.

Amerika Syarikat hanya mengikuti segelintir negara lain termasuk China, Chile, Cuba dan Emiriah Arab Bersatu yang menyuntik kanak-kanak yang lebih muda dengan pelbagai vaksin.

Malaysia telah memulakan Program Imunisasi Covid-19 Kebangsaan Kanak-Kanak (PICKids) bagi kanak-kanak 5 hingga di bawah 12 tahun, dengan pemberian vaksin Pfizer – Comirnaty® 10mcg Concentrate for Dispersion, sejak 3 Februari lalu.

Sehingga semalam, sebanyak 22.7 peratus atau 805,676 kanak-kanak telah menerima sekurang-kurangnya satu dos vaksin Covid-19 dan dos kedua diberi lapan minggu kemudian.

“Sebagai seorang ibu dan doktor, saya tahu bahawa ibu bapa, penjaga, kakitangan sekolah dan kanak-kanak telah menunggu kebenaran ini,” kata pemangku Ketua FDA Janet Woodcock dalam satu kenyataan.

“Memberi vaksin kepada kanak-kanak yang lebih muda bagi berdepan Covid-19 akan membawa kita lebih dekat untuk kembali kepada hidup normal,” katanya.

Pemberian vaksin itu perlu bermula dengan meluas setelah panel Pusat Kawalan dan Pencegahan Penyakit (CDC) mengadakan perbincangan pada Selasa depan bagi membincangkan cadangan klinikal dengan lebih lanjut.

Pfizer dan rakan kongsinya BioNTech mengumumkan minggu ini kerajaan AS telah membeli 50 juta lagi dos kerana ia berfungsi untuk melindungi kanak-kanak, termasuk mereka yang berumur bawah lima tahun.

Dalam percubaan klinikal yang melibatkan lebih 2,000 peserta didapati lebih 90 peratus berkesan dalam mencegah penyakit bergejala.

Keselamatan vaksin juga telah dikaji terhadap lebih 3,000 kanak-kanak, dan tiada kesan sampingan yang serius telah dikesan dalam kajian yang sedang dijalankan. – Agensi


Malaysia antara negara berkecuali bincang isu umat Islam Uyghur

Majlis Hak Asasi Manusia PBB (UNHRC) pada Khamis (6 Oktober 2022) mengundi menentang perbahasan dakwaan penyalahgunaan meluas di wilayah Xinjiang, China selepas dilobi sengit oleh Beijing, satu tamparan buat negara-negara Barat.

Amerika Syarikat (AS) dan sekutunya bulan lalu membentangkan draf keputusan kepada badan hak asasi tertinggi PBB dengan menyasarkan China, sekali gus mencari sekurang-kurangnya perbincangan mengenai Xinjiang, diadakan.

Tindakan itu dibuat selepas bekas Ketua UNHRC Michelle Bachelet mengeluarkan laporan Xinjiang yang telah lama tertangguh, memetik kemungkinan jenayah kemanusiaan terhadap etnik Uyghur dan minoriti Islam lain di wilayah barat jauh China itu.

Negara-negara Barat berpendapat bahawa dengan laporan disediakan itu – tidak lebih daripada sekadar bercakap – adalah cukup bagi negara-negara lain untuk tidak akan menghalang isu berkenaan dijadikan agenda UNHRC.

Tetapi dalam detik yang penuh dram, 47 negara dalam majlis di Geneva itu mengundi 19-17 – menentang mengadakan perdebatan mengenai hak asasi manusia di Xinjiang, dengan 11 negara berkecuali.

“Ini adalah kemenangan untuk negara membangun dan kemenangan untuk kebenaran dan keadilan,” kata jurucakap Kementerian Luar China Hua Chunying menerusi Twitter.

Amnesty International menyifatkan undian itu sebagai lawak, manakala Human Rights Watch (HRW) berkata negara-negara yang menentang mengkhianati mangsa penderaan.

“Amerika Syarikat mengecam undian hari ini yang menghalang perbincangan mengenai Xinjiang,” kata Duta AS ke UNHRC, Michele Taylor menerusi Twitternya.

Negara-negara yang mengundi menentang debat ialah Bolivia, Cameroon, China, Cuba, Eritrea, Gabon, Indonesia, Ivory Coast, Kazakhstan, Mauritania, Namibia, Nepal, Pakistan, Qatar, Senegal, Sudan, Emiriah Arab Bersatu, Uzbekistan dan Venezuela.

Argentina, Armenia, Benin, Brazil, Gambia, India, Libya, Malawi, Malaysia, Mexico dan Ukraine, berkecuali.

Washington dan beberapa negara Barat telah menggunakan Xinjiang “untuk menyebarkan khabar angin dan menimbulkan masalah, terlibat dalam manipulasi politik di bawah nama hak asasi manusia, cuba mencemarkan imej China,” kata jurucakap Kementerian Luar China dalam satu kenyataan.

Draf keputusan supaya UNHRC membahas isu di Xinjiang dikemukakan oleh Amerika Syarikat, Australia, Kanada, Perancis, Jerman, Norway, Sweden dan Turki.

Seorang diplomat Barat menegaskan bahawa tanpa mengira keputusannya, “objektif nombor satu telah tercapai” iaitu meletakkan Xinjiang dalam perhatian.

Pengarah Perkhidmatan Antarabangsa untuk Hak Asasi Manusia (ISHR) Phil Lynch pula berkata berkata adalah “memalukan” bahawa “negara-negara Islam… telah gagal untuk menyokong perbincangan PBB mengenai pencabulan hak terhadap umat Islam Uyghur.”

Duta Besar Indonesia Febrian Ruddyard berkata: “Sebagai negara Islam terbesar di dunia dan demokrasi, kita tidak boleh menutup mata terhadap nasib saudara dan saudari Islam kita.”

Tetapi, kerana China tidak bersetuju, perbincangan “tidak akan menghasilkan kemajuan yang bermakna”, maka Indonesia mengundi ‘tidak’.

Sentimen itu disuarakan oleh duta Qatar Hend Al-Muftah.

China melancarkan serangan habis-habisan untuk menolak laporan Bachelet.

Negara-negara Afrika, di mana China adalah pemiutang utama selepas membuat pelaburan infrastruktur besar-besaran, menghadapi lobi yang sangat berat, kata pemerhati.

Akhirnya, hanya Somalia mengundi ‘ya’ daripada 13 negara. – AFP


Jangkitan baharu Covid-19 turun dua hari berturut-turut

Jumlah jangkitan baharu Covid-19 di seluruh negara hari ini merekodkan lagi penurunan di bawah paras 19,000 kes, berbanding Sabtu dan Ahad yang mencatatkan hampir 21,000 kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam sehingga 12 tengah hari tadi, sebanyak 18,688 kes baharu dilaporkan di seluruh negara menjadikan kumulatif 1,262,540 kes.

Beliau berkata dalam tempoh itu sembilan negeri merekodkan peningkatan kes dengan Negeri Sembilan kembali melepasi angka 1,000 dengan mencatatkan 1,140 kes berbanding 884 jangkitan pada Ahad.

Berdasarkan data dikeluarkan Kementerian Kesihatan (KKM) hari ini, jumlah jangkitan baharu di Kedah terus melonjak lagi kepada 1,610 kes berbanding 1,514 kes semalam.

Tujuh negeri yang merekodkan peningkatan ialah Sarawak (581 kes); Sabah (1,379 kes); Perak (861 kes); Melaka (526 kes); Johor (1,308 kes); Putrajaya (63 kes); dan Terengganu (598 kes).

Selangor dan Kuala Lumpur walaupun menunjukkan penurunan jangkitan baharu namun masih melaporkan kes tertinggi dengan masing-masing merekodkan 6,565 kes dan 1,883 kes.


Ribut petir, hujan lebat di 12 negeri hingga 5 petang

RIBUT petir dan hujan lebat dijangka berlaku di 12 negeri sehingga jam 5 petang ini.

Menurut amaran yang dikeluarkan Jabatan Meteorologi Malaysia (MetMalaysia) jam 3 petang itu, negeri terlibat ialah Kedah, Pulau Pinang, Perak, Pahang, Selangor, Kuala Lumpur, Putrajaya, Negeri Sembilan, Melaka, Johor, Sarawak dan Sabah

Bagi Kedah membabitkan kawasan Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik, Baling, Kulim dan Bandar Baharu).

Sementara di Pahang membabitkan kawasan Cameron Highlands, Jerantut, Bentong, Temerloh, Maran dan Bera.

Manakala di Johor melibatkan kawasan Tangkak, Segamat, Muar, Batu Pahat, Kluang, Pontian dan Kulai.

Di Sarawak pula dijangka berlaku di Serian, Samarahan, Sri Aman, Betong, Sarikei, Sibu dan Miri sementara di Sabah melibatkan pedalaman (Kuala Penyu, Beaufort, Nabawan dan Tambunan), Pantai Barat, Tawau dan Kudat (Kota Maduru).


Zuraida tak tahu Santhara mahu ikutnya sertai PBM, belum jumpa

Bakal Presiden Parti Bangsa Malaysia (PBM), Datuk Zuraida Kamaruddin belum menerima sebarang maklumat berhubung hasrat Ahli Parlimen Segamat, Datuk Seri Santhara Kumar untuk menyertai partinya itu.

Zuraida yang baharu sahaja juga keluar daripada Bersatu baru-baru ini dan menyertai PBM berkata setakat ini masih belum berjumpa dengan Santhara, oleh sebab itu tidak dapat mengulas lanjut berhubung spekulasi tersebut.

“Saya tak tahu… saya tak jumpa dia lagi,” katanya dipetik laporan Astro Awani.

Ditanya sama ada beliau menghubungi Santhara, Zuraida hanya berkata: “Belum apa-apa lagi,”.

Sebelum ini sebuah portal melaporkan Santhara didakwa menyerahkan surat untuk keluar parti kepada Setiausaha Agung Bersatu, Datuk Seri Hamzah Zainudin.

Bagaimanapun, Ketua Penerangan Bersatu, Datuk Wan Saiful Wan Jan berkata, laporan mendakwa Santhara sudah menyerahkan surat untuk keluar daripada parti adalah tidak benar.

Sebaliknya, Wan Saiful berkata isi kandungan surat yang dikemukakan Santhara didakwa hanya menyentuh mengenai hasrat beliau yang mahu melepaskan jawatan sebagai Ketua Sayap Bersekutu.

Tambah beliau, permintaan Santhara akan dipertimbangkan oleh pimpinan atasan parti dengan sebaiknya.

Santhara antara 10 Ahli Parlimen yang mengikut jejak Datuk Seri Mohamed Azmin Ali untuk keluar PKR susulan Langkah Sheraton pada 2020.

Beliau kemudian berkhidmat sebagai Timbalan Menteri Wilayah Persekutuan ketika pentadbiran Tan Sri Muhyiddin Yassin sebagai Perdana Menteri.


Banyak kejayaan MoU PH-kerajaan, harap dapat kekal: Salahuddin

Memorandum Persefahaman (MoU) Transformasi dan Kestabilan Politik antara kerajaan Persekutuan dan Pakatan Harapan (PH) wajar diteruskan bagi mengekalkan kestabilan negara yang baharu memasuki fasa endemik, saran Datuk Seri Salahuddin Ayub.

Salahuddin, yang juga timbalan presiden Parti Amanah Negara (PAN) itu menunjuk kepada usaha meminda perlembagaan Perkesekutuan bagi membolehkan membolehkan Akta Antilompat Parti merupakan menjadi antara kejayaan besar bagi MoU yang tamat 31 Julai ini.

Tambah Ahli Parlimen Pulai tersebut, keputusan untuk tidak menyambung MoU itu dibuat oleh UMNO namun PH menandatangani dokumen tersebut dengan Perdana Menteri Datuk Seri Ismail Sabri Yaakob.

“PH percaya kita di landasan yang betul apabila menandatangani MoU dengan PM. Banyak kritikan yang menyatakan kita cuba ambil langkah ke belakang, tetapi tidak begitu.

“Keduanya, beberapa pindaan perlembagaan dapat kita buat dan tidak mungkin akan berlaku tanpa MoU.

“Contohnya, pinda perlembagaan untuk mengizinkan Undi 18, memberi peluang kepada pengundi baru, mengeluarkan Agong dan Raja Melayu daripada senarai mengundi, dan yang paling penting ialah Akta Antilompat Parti,” beliau dipetik sebagai berkata oleh Awani.

Beliau turut mengulangi laungan supaya parti-parti pembangkang dalam negara disatukan dalam ‘khemah besar’ bagi menentang Barisan Nasional (BN).

Salahuddin berharap khemah besar itu nanti dibuka bagi semua pihak yang menentang BN, sambil menambah memaafkan dan melupakan perkara lalu penting untuk melihat kesepaduan poliik pembangkang.

“Kita dalam proses berjumpa semua pihak. Ia salah satu Resolusi Port Dickson melibatkan Amanah, DAP, PKR pada April tahun lalu.

“Semua parti setuju dengan deklarasi konsep khemah besar. Keputusan Deklarasi Port Dickson boleh direalisasikan. Jangan putus asa di tengah jalan,” katanya lagi.

Beberapa hari lepas, Pengerusi PH Datuk Seri Anwar Ibrahim sendiri memberi isyarat bahawa blok tersebut bersedia menjalinkan kerjasama dengan Parti Pribumi Bersatu Malaysia (Bersatu) yang dipimpin Tan Sri Muhyiddin Yassin.


Raja Salman dibenarkan keluar hospital selepas rawatan

Raja Arab Saudi, Raja Salman bin Abdulaziz Al-Saud dilaporkan sudah dibenarkan keluar hospital seminggu selepas menjalani ujian perubatan, lapor Agensi Akhbar Saudi (SPA), memetik kenyataan Diraja Mahkamah.

Penjaga Dua Masjid Suci itu sudah dibenarkan keluar dari Hospital Pakar King Faisal di Jeddah selepas berjaya menjalankan ujian perubatan dan melengkapkan pelan rawatan yang ditetapkan serta tempoh pemulihan, kata kenyataan itu.

Menurut laporan media, Raja Salman, 86, dimasukkan ke hospital itu pada 8 Mei lalu.


Enam kematian akibat Covid-19 semalam di luar fasiliti kesihatan

Tiga puluh satu pesakit meninggal dunia akibat komplikasi Covid-19 dalam tempoh 24 jam semalam (Jumaat, 8 April 2022), lapor Kementerian Kesihatan (KKM), hari ini.

Jumlah itu termasuk enam pesakit meninggal dunia di luar fasiliti kesihatan sebelum mayat dibawa ke hospital atau kes ’brought in death’ (BID).

Angka terbaharu itu menjadikan kumulatif kematian sejak wabak Covid-19 melanda Malaysia pada Mac 2020 hingga semalam sebanyak 35,259 kes, termasuk 7,449 kes BID.

Data laman sesawang CovidNOW yang dikemas kini pagi ini menunjukkan buat pertama kali tahun ini Putrajaya merekodkan kes kematian tertinggi iaitu sebanyak enam kes, menjadikan kumulatif sebanyak 40 kes.

Sehingga semalam, Putrajaya mencatat kumulatif positif sebanyak 18,448 kes, dengan 17,711 pesakit telah sembuh; dan 697 kes masih aktif.

Daripada jumlah kes aktif itu, 663 pesakit menjalani kuarantin di rumah, 33 dimasukkan ke hospital, dan seorang pesakit memerlukan alat bantuan pernafasan sedang dirawat di unit rawatan rapi (ICU).

Sehingga semalam, sebanyak 390,807 dos vaksin Covid-19 telah diberikan kepada populasi di Putrajaya, termasuk 148,245 atau 95.5 peratus yang menerima dos kedua, dan 160,921 atau 101.3 peratus menerima sekurang-kurangnya satu dos, dan 81,710 atau 93.9 peratus individu dewasa menerima dos penggalak.

Bagi negeri-negeri lain, Johor, Kedah dan Sarawak masing-masing merekodkan empat kematian semalam, diikuti masing-masing tiga di Pahang serta Perak; masing-masing dua di Melaka, serta selangor; dan masing-masing satu di Pulau Pinang, Terengganu dan Kuala Lumpur.

Tiada kes kematian akibat Covid-19 di Kelantan, Negeri Sembilan, Perlis, Sabah dan Labuan semalam.

Pecahan kes berkaitan Covid-19 di setiap negeri sehingga 8 April 2022.


Hanya 8 kluster tempat kerja, 7 komuniti dikesan hari ini

Kementerian Kesihatan Malaysia (KKM) hari ini mengesan hanya dua kluster sahaja iaitu tempat kerja dan komuniti, berbanding hari-hari sebelum ini yang turut membabitkan kumpulan berisiko tinggi, pendidikan dan pusat tahanan.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam sehingga 12 tengah hari tadi 15 kluster dikesan, membabitkan lapan kluster komuniti dan tujuh (tempat kerja).

Ini adalah kali pertama dalam tempoh beberapa bulan lalu jumlah kluster paling rendah pernah dicatatkan dan hanya membabitkan dua kelompok individu.

Beliau berkata enam daripada kluster komuniti itu pula direkodkan di Kelantan membabitkan masing-masing tiga di Kota Bharu dan Pasir Mas dengan jumlah jangkitan sebanyak 69 individu.

Dua lagi kluster komuniti dikesan di Cameron Highlands, Pahang membabitkan 22 individu, dan di Kinta, Perak (10 individu).

Sementara itu tiga kluster tempat kerja dikesan di Selangor membabitkan 108 individu; dua di Johor (Muar dan Kota Tinggi melibatkan 75 individu); Kelantan (Gua Musang – sembilan individu); dan Sabah (Keningau – 48 individu).

Dalam perkembangan lain, Dr Noor Hisham berkata dalam tempoh 24 jam itu juga 16,628 pesakit Covid-19 disahkan sembuh menjadikan kumulatif sejak Mac tahun lalu meningkat kepada 1,933,716 kes atau 89.7 peratus daripada jumlah kumulatif positif sebanyak 2,156,678 kes.

Beliau berkata daripada 13,754 jangkitan baharu yang dilaporkan hari ini, 1,260 turut membabitkan rakyat asing.

Seramai 1,107 pesakit dirawat diunit rawatan rapi. Daripada jumlah itu, 868 disahkan positif Covid-19, manakala 239 lagi dalam siasatan dan disyaki atau mungkin dijangkiti virus itu.

Terdapat 613 pesakit lagi memerlukan alat bantuan pernafasan dengan 387 kes disahkan positif, manakala 226 lagi disyaki atau mungkin dijangkiti.


Proses penamaan calon PRK Pulai dan Simpang Jeram berjalan lancar: Polis

Proses penamaan calon bagi Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram yang berlangsung pagi ini, berjalan dengan lancar tanpa sebarang insiden dilaporkan.

Ketua Polis Johor Datuk Kamarul Zaman Mamat berkata kedua-dua pusat penamaan calon di Dewan Jubli Intan Sultan Ibrahim, di sini, dan Muar, yang turut dihadiri ribuan penyokong beberapa parti politik, turut dilaporkan dalam keadaan tenang serta terkawal, menurut laporan Bernama.

“Pemantauan pihak polis dari bilik gerakan menunjukkan keadaan tenang dan tidak ada perkara yang tidak diingini berlaku,” katanya kepada pemberita ketika ditemui pada proses penamaan calon Parlimen Pulai di Dewan Jubli Intan Sultan Ibrahim, di sini, hari ini.

Beliau seterusnya mengingatkan para calon, penyokong serta pemimpin parti politik agar terus mematuhi semua peraturan yang telah ditetapkan, terutama ketika berkempen.

Selain itu, beliau turut memberi amaran keras supaya semua pihak tidak menyentuh perkara berkaitan 3R (isu agama, raja dan kaum) ketika berkempen dan tindakan undang-undang akan diambil sekiranya ingkar.

Kamarul Zaman berkata setakat ini masih belum ada pihak yang memohon permit untuk mengadakan ceramah dan kempen bagi kedua-dua kawasan PRK berkenaan.

“Dalam tempoh berkempen ini mohonlah permit. Insya-Allah, kita akan berikan jawapan dan berikan kebenaran, jadi ikutlah peraturan yang telah ditetapkan,” katanya

PRK Parlimen Pulai dan Simpang Jeram dilaksanakan susulan kematian penyandangnya Allahyarham Datuk Seri Salahuddin Ayub pada 23 Julai lepas.

Suruhanjaya Pilihan Raya (SPR) menetapkan hari pengundian bagi kedua-dua PRK itu pada 9 Sept manakala pengundian awal pada 5 Sept.


Usul lanjut tempoh tahanan 28 hari SOSMA tidak dapat sokongan

Sokongan untuk meluluskan usul yang dibawa Kementerian Dalam Negeri (KDN) berhubung pelanjutan tempoh kuat kuasa Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) tidak mendapat sokongan majoriti di Dewann Rakyat hari ini.

Usul tersebut dibentangkan awal hari ini bagi membolehkan individu yang disiasat bawah akta tersebut ditahan selama 28 hari, ia bagaimanapun tidak mendapat sokongan apabila hanya 84 ahli Parlimen (MP) bersetuju berbanding 86 yang tidak bersetuju dalam proses undi belah bahagi tersebut.

Sementara itu, seramai 50 orang lagi MP tidak hadir.

Susulan kegagalan mendapat sokongan tersebut, subseksyen berkenaan – yang membenarkan seseorang suspek ditahan sehingga 28 hari tanpa perlu dihadapkan di hadapan majistret – tidak akan lagi berkuat kuasa selepas ia luput pada 31 Julai 2022

Terdahulu, usul itu dikemukakan Menteri Dalam Negeri Datuk Seri Hamzah Zainudin, sebelum dibahaskan oleh 19 orang MP di dewan.

Tempoh kuat kuasa Subseksyen 4(5) SOSMA dihadkan kepada lima tahun saja bagi mewujudkan elemen semak dan imbang di dalam penguatkuasaannya, namun ia boleh disemak dan dilanjutkan jika mendapat kelulusan Parlimen.

Jelas Hamzah, tempoh 28 hari sebenarnya tidak mencukupi kerana kes disiasat di bawah SOSMA adalah sangat rumit dan kompleks.

Beliau juga menafikan SOSMA sebagai undang-undang zalim, selain menegaskan Subseksyen 4(3) memperuntukkan tiada seorang pun boleh ditangkap dan ditahan mengikut seksyen ini semata-mata atas kepercayaan atau aktiviti politik mana-mana individu.

Sejak 2016 sehingga Januari 2022, katanya, seramai 3,717 individu ditahan mengikut SOSMA, dengan 400 daripadanya ditahan kerana terbabit elemen kumpulan pengganas, 321 terbabit aktiviti sindiket penyeludupan manusia, 1,838 kerana kesalahan pemerdagangan manusia dan 1,030 di bawah kesalahan jenayah terancang.

Katanya, SOSMA juga digunakan untuk menghukum pengganas yang menyerang Sabah yang dilancarkan Jamalul Kiram III pada 2013, dengan 551 individu ditahan mengikut SOSMA, 31 individu dituduh dan lapan daripadanya dihukum gantung sampai mati.

“Selain itu, antara kes lain membuktikan Subseksyen 4(5) diperlukan, adalah serangan di Movida Kitchen Bar and Club Lounge di Puchong, Selangor serta sindiket menyeludup keluar 131 warga Sri Lanka dari perairan Malaysia untuk ke negara ketiga.

“Tanpa Subseksyen 4(5) dilanjutkan dan jumlah tahanan 28 hari tidak dikekalkan, kualiti siasatan pihak polis dikhuatiri akan terjejas kerana ia dibuat secara tergesa-gesa iaitu selama 24 jam saja untuk menjalankan siasatan, menyediakan dan melengkapkan Kertas Siasatan, seterusnya mengemukakannya kepada Timbalan Pendakwa Raya untuk arahan selanjutnya.

“Pada hemat saya, pihak yang tidak bersetuju dengan SOSMA 2012 atau tidak menyokong usul melanjutkan Subseksyen 4(5) ini adalah golongan yang ingin membuka ruang kepada penjenayah dan pengganas bermaharajalela dalam negara ini,” katanya.


Najib melenting digesa derma RM114 juta kepada Palestin, peniaga kecil

Selepas menjadi jutawan segera sebaik menang kes wang sitaan RM114 juta, Datuk Seri Najib Razak yang digesa menderma kepada rakyat Palestin dan peniaga kecil, melenting dan tidak dapat menerima cadangan tersebut.

Bekas Perdana Menteri itu mempersoalkan gesaan Ketua Penerangan Bersatu Melaka, Datuk Hishamuddin Abdul Karim supaya menderma wang tersebut untuk tujuan kebajikan dan juga membuat pusingan U dengan menafikan wang tersebut adalah miliknya sebaliknya milik UMNO.

“Jadi, kenapa suruh saya derma RM114 juta itu sedangkan ianya wang parti dan bukan wang saya?

“Wang yang saya terima pula, saya telah gunakan untuk kerja kebajikan,” kata Najib dalam akaun Facebooknya.

Kenyataan Najib itu dipercayai sebagai tindak balas terhadap Hishammuddin yang membuat gesaan tersebut supaya wang itu sampai kepada golongan sasaran.

Najib juga menghalakan serangan terhadap bekas Perdana Menteri, Tun Dr Mahathir Mohamad yang sepatutnya menggunakan kekayaan keluarganya untuk menderma kepada Palestin dan peniaga kerja, bukan cadangan tersebut dilontarkan kepadanya sahaja.

“Kenapa PPBM (Bersatu) tak suruh bekas pengerusi mereka iaitu PM4/7 (Dr Mahathir) untuk guna kekayaan berbilion-bilion keluarga dia untuk derma kepada Palestin dan peniaga kerja?” katanya lagi.

Sementara itu, Najib juga menjelaskan walaupun kes berhubung wang sitaan RM114 juta tersebut sudah menang, namun wang tersebut belum dikembalikan dan sekiranya dikembalikan ia terpulang untuknya berbelanja wang tersebut sesuka hati.

“Sekarang kerajaan sudah kalah dalam mahkamah untuk saman sivil ini tapi masih belum kembalikannya. Siapa yang nak bayar gantirugi? Faedah ke atas dana untuk tiga tahun itu sudah berapa?

“Seperti dijelaskan dalam kes mahkamah, sekurang-kurangnya RM642 juta itu adalah sumbangan dari Arab Saudi termasuk dipindah dari akaun bank Kementerian Kewangan Arab Saudi. Untuk saya guna sesuka hati termasuk untuk kegunaan saya jika saya mahu,” katanya lagi.

Terdahulu pada Khamis lalu, Hakim Mahkamah Tinggi, Datuk Muhammad Jamil Hussin dalam penghakimannya, berkata mahkamah mendapati pihak pendakwaan gagal membuktikan wang dirampas dari sebuah premis milik Obyu Holdings Sdn Bhd itu diperoleh daripada kesalahan pecah amanah.

Katanya, pegawai penyiasat kes pengubahan wang haram iaitu Asisten Komisioner D Rajagopal gagal menunjukkan wang itu adalah harta curi, wang dipindahkan hasil daripada pecah amanah jenayah atau penipuan serta gagal menjelaskan bagaimana pecah amanah jenayah atau penipuan berlaku.

Bagaimanapun, status wang berjumlah RM114,164,393.44 tidak diputuskan selepas tiada sebarang perintah dikeluarkan mahkamah sama ada ia akan dikembalikan kepada pemilik atau disimpan kerajaan.


Nik Nazmi nafi pendedahan Edisi Siasat berhubung penahanan pegawai

Seorang lagi Menteri kerajaan campuran, Nik Nazmi Nik Ahmad membuat penafian berhubung dakwaan pegawainya ditahan dan sedang disiasat Suruhanjaya Pencegahan Rasuah Malaysia (SPRM).

Penafian itu dibuat susulan sebuah portal, Edisi Siasat mendakwa di mana mendakwa Nik Nazmi memecat pegawai masing-masing atas dakwaan siasatan rasuah dan Menteri Komunikasi dan Digital Fahmi Fadzil juga membuat penafian sama.

Menteri Sumber Asli, Alam Sekitar dan Perubahan Iklim juga menafikan tuduhan telah memecat pegawainya kerana terpalit isu rasuah.

“Setakat ini, tiada pegawai saya yang telah dipanggil untuk memberi keterangan kepada pihak SPRM,” katanya dalam kenyataan hari ini.

Nik Nazmi berkata, jika terdapat sebarang siasatan, beliau dan mana-mana pegawainya bersedia memberikan kerjasama penuh kepada pihak berkuasa.

Semalam, Menteri Komunikasi dan Digital Fahmi Fadzil menafikan seorang daripada pegawainya sedang disiasat SPRM.

Terdahulu, portal Edisi Siasat menyiarkan laporan di mana mendakwa Fahmi dan Nik Nazmi memecat pegawai masing-masing atas dakwaan siasatan rasuah.

Laporan itu mendakwa terdapat pegawai kedua-dua kementerian yang telah dipanggil SPRM untuk membantu siasatan rasuah.


Bagaimana dinasti politik hancur – renungan untuk UMNO

“Civilisations die from suicide, not by murder” – Arnold J. Toynbee.

Kesimpulan yang dibuat oleh sejarawan agung British yang terkenal dengan berjilid-jilid karya “A Study of History” (terbit 1934) ini bukan calang-calang dapatan.

Beliau mengkaji jatuh bangun 26 peradaban dan dinasti politik di dalamnya sepanjang zaman. Hasil daripada kajian dan renungan ilmiah itulah yang menatijahkan kesimpulan bahawa peradaban dan dinasti politik mati bukan kerana dibunuh dari luar tetapi hakikatnya dibunuh dari dalam oleh tangan-tangan orangnya sendiri.

Sebagai manusia kita sering melihat aspek zahir sebagai pembuktian mudah tentang sesuatu perkara. Pendek kata – semua salah orang lain, bukan diri sendiri.

Tetapi sebagai kaum Muslimin, kita diajar untuk melihat sesuatu kejadian dari aspek batin juga.

Sebab itulah para ulama’ dan sejarawan Islam menafsir “Khabar Hitam dari Timur” iaitu serangan kaum Tartar/Mongol yang menghancurkan zaman kegemilangan peradaban Islam dinasti ‘Abbasiyyah sebagai satu takdir yang Allah SWT sendiri kirim untuk menghukum kerajaan dan dinasti politik ketika itu yang lemah, culas, tidak amanah dan mengkhianati rakyat dan agamanya.

Renungan batin yang lebih tajam dinukil oleh Imam Al-Ghazali dalam Ihya’ Ulum al-Din khusus dalam Kitab al-‘Ilm (Book of Knowledge) dan juga kemudian dalam Fatwa Mardin yang terkenal oleh Ibn Taimiyyah berhubung kelemahan dalaman kaum Muslimin dan dinasti politiknya sehingga menyebabkan kita “dijajah” oleh Mongol dan Tentera Salib. Hancur lebur Dunia Islam ketika itu.

Salah siapa sebenarnya? Salah diri kita sendiri ketika itu kerana pemimpin palsu yang melata, yang bersekongkol dengan “Hashashin”dan puak Batiniyah sehingga terbunuh pemimpin adil seperti Nizam al-Mulk.

Pengajaran untuk kita: sejarah sebegini sedang diulang tayang, bagi yang lupa dan membutakan mata hati, kamu tuai nasib pengakhiran dinasti politik kamu di kemudian hari.

Kalau rasa nak tengok kisah sejarah ini secara drama fiksyen, tontong drama “Diriliş: Ertuğrul” dalam Netflix.

Nota: buku “The Mongol Storm: Making and Breaking Empires in the Medieval Near East” (2022) oleh Prof. Nicholas Morton ini memperkukuhkan lagi renungan batin sejarawan agung zaman-berzaman – Ibn Khaldun, Toynbee, Al-Ghazali dan lain-lain – bahawa penjajahan Mongol ini adalah “kuasa sejarah” (force of history) yang Tuhan telah kirim untuk mengubah rupa wajah dunia ketika itu – seperti mana “Black Death” yang merubah demografi, politik dan sosio-ekonomi seantero dunia zaman Pertengahan (Medieval) Eropah.

Wan Ahmad Fayhsal Wan Ahmad Kamal
Ahli Parlimen Machang
Ketua Armada Bersatu Malaysia


Anwar akui PKR dihina DAP dalam PRN Sarawak, diberi kerusi sukar menang

Rakan komponen parti Pakatan Harapan (PH) didakwa Datuk Seri Anwar Ibrahim menghina PKR di Sarawak apabila diberikan kerusi yang sukar dimenangi untuk mereka bertanding dalam Pilihan Raya Negeri (PRN) Ke-12.

Ketua Pembangkang itu mengeluh tidak berpuas hati dengan pembahagian kerusi yang diberikan kepada PKR, walaupun tidak menamakan rakan parti tersebut tetapi dipercayai Anwar merujuk kepada DAP yang dilihat lebih dominan dalam menentukan pemilihan kerusi dalam PRN Sarawak.

“Kerusi yang lebih berdaya saing sedang dituntut oleh semua parti ini.

“Tetapi kerusi yang mereka tidak bertapak, tiada harapan untuk parti-parti ini (mereka katakan) ‘Ok PKR lebih baik bertanding (di sana) jika tidak anda akan membenarkan GPS menang tanpa bertanding’ dan kami terbeban dengan ini,” katanya dipetik dalam laporan portal Malaysiakini mengeluh berhubung pembahagian kerusi PRN Sarawak.

Malah, Anwar juga menyangkal dakwaan kononnya PKR tamak dalam memilih kerusi untuk bertanding di Sarawak walhal realitinya diberikan kerusi yang tidak berpeluang untuk menang.

“Rakyat menganggap PKR tamak. (Tetapi) kita merebut kerusi yang kita boleh menang, (kerusi) kategori A, tetapi kita diberi kerusi kategori F,” katanya lagi.

Bagaimanapun, Anwar berkata PKR tidak mempunyai pilihan dan terpaksa akur menerima kehendak rakan parti komponen PH yang sudah memilih kerusi yang akan ditandingi mereka.

PKR Sarawak diperuntukkan 47 kerusi untuk ditandingi semasa rundingan dengan DAP awal tahun ini.

Anwar kemudiannya menuntut lebih banyak kerusi untuk bertanding, namun ditempelak DAP Sarawak dengan membidas Anwar supaya tidak memandai dalam pembahagian kerusi di negeri tersebut.

Selepas usaha untuk mendapatkan lebih banyak kerusi tidak membuahkan hasil, PKR sebaliknya memilih untuk bertanding sedikit kerusi saja.

Anwar berkata mereka mungkin bertanding antara 28 atau 29 kerusi sahaja kali ini, supaya jentera parti tidak terlalu kurang.

PKR sebelum ini memenangi tiga kerusi pada pilihan raya Sarawak 2016.

Bagaimanapun, semua wakil rakyat mereka berpaling tadah daripada parti tahun lepas berikutan langkah Sheraton, dengan dua Ahili Dewan Undangan Negeri (ADUN) menyertai PSB, dan seorang lagi menyertai Bersatu.


Dokumen bocor cetus kebimbangan keberkesanan vaksin Sinovac

Satu memorandum Kementerian Kesihatan Thailand yang bocor berkaitan keberkesanan vaksin Covid-19 keluaran China – Sinovac – mencetuskan gesaan agar kakitangan perubatan negara itu diberi suntikan tambahan atau ‘booster’ mRNA.

Dokumen itu turut menyatakan jika langkah pemberian suntikan tambahan dilakukan, ia akan menganggu kepercayaan masyarakat terhadap keberkesanan vaksin biotech China itu.

Memorandum untuk edaran dalaman yang merangkumi pelbagai pendapat, disiarkan oleh media tempatan dan dikongsi secara meluas di media sosial.

Perkara itu disahkan Menteri Kesihatan Thailand Anutin Charnvirakul sebagai sahih, lapor Channel News Network.

Sinovac bukan dikategorikan sebagai vaksin mRNA.

mRNA adalah vaksin pengutus atau ‘messenger’ kepada asid ribonucleic (RNA) jenis baharu yang melatih sel tubuh badan kita untuk mencipta protein, yang akan mencetuskan tindak balas imunisasi di dalam badan, tidak seperti vaksin penyakit lain yang direka dengan memasukan ‘kuman lemah’ di dalam badan seseorang.

Memorandum itu memasukkan komentar seorang pegawai yang tidak dinamakan yang mencadangkan pihak berkuasa tidak memberi suntikan vaksin Pfizer-BioNTech kepada petugas barisan hadapan kerana langkah itu akan dilihat ‘mengaku bahawa vaksin Sinovac tidak berkesan’.

Thailand dilaporkan sudah memberi suntikan dos Sinovac kepada kebanyakan kakitangan kesihatannya, dan menerusi kajian yang dilakukan menunjukkan tahap keberkesanan dua dos vaksin itu mencapai 95 peratus dalam mengurangkan kematian dan gejala yang teruk Covid-19.

Kajian juga menunjukkan tahap keberkesanannya terhadap varian Alpha adalah antara 71 hingga 91 peratus.

Komen dalam memorandum yang bocor itu mencetuskan gesaan pakar kesihatan terkenal Thailand, termasuk pegawai atasan majlis perubatan, supaya kerajaan memberi suntikan perangsang ‘booster’ Pfizer-BioNTech.

Tanda pagar ‘beri Pfizer kepada kakitangan perubatan’ menjadi trend di laman Twitter di Thailand dengan 624,000 twit hari ini.

Bagaimanapun pegawai kanan kesihatan, Opas Karnkawinpong memberi kenyataan bertentangan dengan apa yang dikatakan menteri kesihatan apabila mengatakan memorandum itu tidak benar.

Anutin berkata komen berkaitan suntikan ‘booster’ hanya pendapat dan Thailand mempunyai panel yang terdiri daripada pakar untuk membuat polisi mengenai vaksin.

“Dua dos vaksin Sinovac sudah berkesan dan memberi keputusan jauh daripada standard yang dikehendaki,” katanya.

Namun pakar perubatan Thailand menggesa kerajaan menggunakan campuran dua vaksin berlainan untuk memberi perlindungan tambahan.

Sebelum ini, Pertubuhan Kesihatan Sedunia mendapati vaksin Sinovac berkesan melindungi individu berusia di bawah umur 60 tahun daripada ancaman virus Covid-19, tetapi bimbang kerana tidak mempunyai data berkualiti mengenai kesan serius kepada penerima.

mRNA adalah vaksin pengutus atau ‘messenger’ kepada asid ribonucleic (RNA) jenis baharu yang melatih sel tubuh badan kita untuk mencipta protein, yang akan mencetuskan tindak balas imunisasi di dalam badan.

Bagaimanapun menurut Pusat Kawalan dan Pencegahan Penyakit (CDC) Amerika Syarikat dalam laman sesawang mereka, vaksin mRNA tidak boleh ditukar ganti.

Sekiranya anda mendapat vaksin Pfizer-BioNTech atau Moderna, anda harus mendapatkan produk yang sama untuk suntikan kedua, kata CDC. – Agensi


Melayu muda lupa bersama Pakatan Harapan

Minda Presiden PAS

Terdedah kini bahawa Melayu yang menyertai Pakatan Harapan (PH) ialah Melayu yang mudah lupa, khususnya para pemimpinnya juga mudah lupa.

Banyak kenyataan mereka yang terdahulu dilupakan, terbukti dengan nyata dan benar sekiranya kita merujuk kepada kenyataan awal mereka sebelum menjadi kerajaan dan selepas menjadi kerajaan.

Antara yang terawal ialah kenyataan bersemangat yang dilaungkan oleh pemimpin UMNO di Pusat Dagangan Dunia Kuala Lumpur (WTCKL), berulang kali di hadapan para perwakilan dari seluruh negara. Laungan yang diulangi, “No DAP! No Anwar!”

Kini, pemimpin UMNO pula bersekongkol dengan mereka yang dilaungkan itu dengan penuh mesra dan akrab, malah membuat kenyataan untuk bersama dalam pilihan raya negeri (PRN) sehingga membelakangi dasar dan perjuangan parti.

Adapun kalangan Parti Keadilan Rakyat (PKR) pula berdegar-degar dengan laungan “Reformasi!” dan berjuang ingin menghapuskan rasuah, salah laku, kronisme, nepotisme, dan lain-lain. Rupa-rupanya, apa yang mereka lakukan itu laksana lakonan semata-mata.

Tiba-tiba, PKR pun bersekongkol dengan kelompok yang mengamalkan kronisme, nepotisme, dan banduan yang telah dihukum serta kluster mahkamah bagi mencukupkan jumlah untuk menubuhkan kerajaan.

Mereka melanggar Perlembagaan Persekutuan yang menegaskan, bahawa pelantikan bermula daripada Seri Paduka Baginda Yang di-Pertuan Agong sehinggalah para jemaah menteri dan ketua jabatan mestilah daripada kalangan mereka yang bersih. Sehinggakan, segala perkara yang masih terikat dengan tuduhan-tuduhan yang wajib dibuktikan di mahkamah itu selesai.

Konsep yang tegas dalam Perlembagaan Persekutuan itu dilanggar oleh mereka sehingga berlagak lebih daripada Duli Yang Maha Mulia Raja-raja. Pada masa yang sama, menggunakan Raja-raja menjadi pelindung sewenang-wenangnya tanpa menghormati konsep Raja Berperlembagaan.

Kini, kita sudah mencapai kemerdekaan. Sewajarnya, Raja-raja dimuliakan mengikut lunas yang dinyatakan oleh Perlembagaan Persekutuan, hukum Islam, dan adab Melayu Islam. Mereka tidak boleh diperlakukan seperti zaman penjajah dahulu.

Banyak janji kepada rakyat sebelum pilihan raya ditaburkan sama ada secara tulisan ataupun ucapan lidah yang tidak bertulang. Janji mudah itu adalah seperti menurunkan harga minyak dalam masa 24 jam sekiranya menjadi kerajaan, menghapuskan pinjaman Perbadanan Tabung Pendidikan Tinggi Nasional (PTPTN), menghapuskan tol, dan banyak lagi.

Selepas berjaya mengambil alih kerajaan melalui Pilihan Raya Umum (PRU) Ke-14, semua janji dan ucapan itu tenggelam dimakan masa. Melayu yang mudah lupa bersamanya terus menyambung perjuangan yang sama.

Perbuatan buruk mereka itu berkekalan sehinggalah mereka mengambil alih kerajaan selepas PRU-15 dengan sokongan Melayu yang mudah lupa juga. Keadaan yang sama masih terus berulang dengan kenyataan-kenyataan yang dinafikan kemudiannya.

Timbul kenyataan bahawa mereka mengajak PAS untuk sama-sama menyertai Kerajaan Perpaduan yang dipimpin mereka, tanpa menghormati bahawa Perikatan Nasional (PN) didominasi oleh Melayu Islam Bumiputera dengan 74 kerusi.

Adapun PH didominasi oleh bukan Islam, dengan kalangan liberal PKR adalah sebanyak 30 kerusi (19 orang Melayu Islam dan Islam liberal manakala 11 orang nyata bukan Melayu dan bukan Islam), bersama DAP sebanyak 40 kerusi dengan tiga orang daripadanya adalah Melayu.

Selepas itu, mereka menghantar broker pula untuk memujuk sama ada dari dalam negara mahupun luar negara. Maka, PN khususnya PAS menolak semua tawaran dan menolak segala janji yang tidak boleh dipercayai, kerana PAS ialah Melayu yang tidak lupa.

Islam mewajibkan sifat ‘adalah (عدالة) iaitu adil dalam perkara yang besar, bermula dengan kesaksian jenayah sehinggalah saksi melihat anak bulan Ramadan dan Syawwal untuk berpuasa dan berhari raya. Orang yang menjadi saksi itu mestilah seorang yang adil, khususnya tidak pernah berbohong. Sekiranya yang melihat anak bulan itu dilaporkan oleh orang yang bohong, maka Penyimpan Mohor Besar Raja-raja tidak boleh mengesahkannya.

Hal ini termasuklah sesiapa yang sifatnya pembohong, maka dia tidak diterima menjadi saksi di mahkamah kerana dia dihukum sebagai saksi yang fasiq mengikut hukum syariat. Undang-undang manusia juga menegaskan saksi yang bohong adalah ditolak dan boleh dijatuhkan hukuman.

Mengikut hukum Islam, pelantikan jawatan penting dalam kerajaan seperti hakim sehinggalah ketua negara adalah wajib bersifat adil (tidak fasiq). Termasuk dalam sifat fasiq itu adalah berbohong.

Al-Quran menghukum fasiq terhadap sesiapa yang membawa berita bohong. Firman Allah SWT:

﴿يَـٰٓأَيُّهَا ٱلَّذِينَ ءَامَنُوٓاْ إِن جَآءَكُمۡ فَاسِقُۢ بِنَبَإٖ فَتَبَيَّنُوٓاْ أَن تُصِيبُواْ قَوۡمَۢا بِجَهَٰلَةٖ فَتُصۡبِحُواْ عَلَىٰ مَا فَعَلۡتُمۡ نَٰدِمِينَ٦﴾

“Wahai orang-orang yang beriman! Jika seseorang yang fasiq datang kepadamu membawa suatu berita (bohong), maka selidikilah (untuk menentukan) kebenarannya agar kamu tidak mendatangkan musibah kepada suatu kaum dengan perkara yang tidak diingini disebabkan kejahilan kamu (mengenainya) sehingga akhirnya kamu menyesali perbuatanmu itu.” (Surah al-Hujurat: 6)
Firman Allah SWT:

﴿إِنَّمَا يَفۡتَرِي ٱلۡكَذِبَ ٱلَّذِينَ لَا يُؤۡمِنُونَ يُؤْمِنُونَ بِـَٔايَـٰتِ ٱللَّهِ ۖوَأُوْلَـٰٓئِكَ هُمُ ٱلۡكَٰذِبُونَ١٠٥﴾

“Sesungguhnya, orang yang mengada-adakan pembohongan, hanyalah mereka yang tidak beriman kepada ayat-ayat Allah, dan mereka itulah orang-orang pendusta.” (Surah al-Nahl: 105)

Rasulullah SAW sangat tegas memperingatkan umatnya supaya sentiasa bercakap benar, jangan berbohong, dan jangan membiasakan diri dengan suka berbohong. Sabdanya:
إِنَّ الصِّدْقَ يَهْدِي إِلَى البِرِّ، وَإِنَّ البِرَّ يَهْدِي إِلَى الجَنَّةِ، وَإِنَّ الرَّجُلَ لَيَصْدُقُ حَتَّى يُكْتَبَ عِنْدَ اللَّهِ صِدِّيقًا. وَإِنَّ الكَذِبَ يَهْدِي إِلَى الفُجُورِ، وَإِنَّ الفُجُورَ يَهْدِي إِلَى النَّارِ، وَإِنَّ الرَّجُلَ لَيَكْذِبُ حَتَّى يُكْتَبَ عِنْدَ اللَّهِ كَذَّابًا.

“Sesungguhnya, benar itu membawa kepada kebajikan, dan sesungguhnya, kebajikan itu memberi petunjuk untuk menuju ke syurga. Sesungguhnya, seseorang itu berlaku benar sehingga ditulis di sisi Allah sebagai seorang pembenar. Sesungguhnya, bohong itu membawa kepada kejahatan, dan sesungguhnya, kejahatan itu membawa ke neraka. Sesungguhnya, seseorang itu berbohong sehingga ditulis di sisi Allah sebagai seorang pembohong.” (Riwayat al-Bukhari, No. 6094 dan Muslim, No. 2607)

Maka, penganut Islam tidak boleh menyokong pembohong, bahkan bukan Islam yang bermaruah juga sama-sama tidak boleh menyokong pembohong.

Tan Sri Abdul Hadi Awang
Presiden PAS
Bertarikh: 12 Zulqa‘dah 1444 / 1 Jun 2023


PRU-15: Zahidi akan lawan Zahida di Padang Besar atas tiket parti lain

Ahli Majlis Tertinggi (MT) UMNO, Datuk Zahidi Zainul Abidin yang digugurkan daripada mempertahankan kerusi dimenanginya sejak dua penggal lalu – Parlimen Padang Besar – akan tetap bertanding dalam Pilihan Raya Umum Ke-15, pada 19 November ini.

Walaupun, Barisan Nasional (BN) tidak mencalonkannya, beliau mengesahkan buat masa ini perbincangan dengan pihak tertentu sedang dijalankan supaya beliau dapat bertanding atas tiket parti berkenaan.

Terdahulu, Pengerusi BN Datuk Seri Ahmad Zahid Hamidi mengumumkan Ketua Puteri UMNO Datuk Zahida Zarik Khan akan bertanding di Parlimen Padang Besar, menggantikan Zahidi.

Mengulas perkara itu, Zahidi yang juga Timbalan Menteri Komunikasi dan Multimedia berkata UMNO pada masa ini berdepan kecelaruan yang mana calon-calon berpotensi menang disingkirkan pada PRU-15.

“Sekarang perbincangan sedang berlangsung dan kita harap dapat tonjolkan calon-calon kita yang bersesuaian dengan keadaan sekarang,” katanya menurut Utusan.

Terdahulu, seorang lagi veteran UMNO Perlis, Datuk Seri Shahidan Kassim mengesahkan akan mempertahankan kerusi Parlimen Arau atas tiket Perikatan Nasional (PN).

Shahidan yang juga Ketua UMNO Bahagian Arau berkata keputusan itu dibuat kerana melihat PN boleh menjadi platform yang mampu menyatukan ummah, terdiri daripada UMNO, PAS dan Bersatu.

Sementara itu, Zahidi menjangkakan Zahida bakal berdepan laluan sukar pada PRU-15 berdasarkan kepada perkembangan politik semasa.

“Kita lihat kalau peluang dia (Zahida) masa zaman UMNO kuat dulu mungkin cerah, tapi dalam situasi sekarang, peluang dia agak tipis.

“Akar umbi mungkin berbelah-bahagi dan menyebabkannya sukar untuk menang di sana,” katanya.

Tambah beliau, prinsip bagi memilih ahli Parlimen bagi sesebuah kawasan adalah berdasarkan kriteria wakil daripada anak tempatan dan bukannya dengan tujuan bagi kepentingan pihak tertentu.

“Untuk bahagian menerima Zahida mungkin agak sukar memandangkan beliau adalah calon luar dan bukan berasal dari Padang Besar,” katanya.


Lapan laporan polis sejak kempen PRN bermula, satu kes 3R di Pulau Pinang

Polis menerima lapan laporan termasuk satu membabitkan isu 3R iaitu agama, raja dan kaum sejak bermula kempen Pilihan Raya Negeri (PRN) hingga tengah malam tadi di negeri ini.

Jurucakap Media PRN Ibu Pejabat Polis Kontinjen (IPK) Pulau Pinang SAC W.Pusphanathan berkata laporan polis membabitkan isu 3R itu diterima pada 31 Julai lepas berkaitan satu artikel yang dimuat naik di sebuah portal berita, menurut laporan Bernama.

“Pengadu membuat laporan polis berhubung artikel ‘Muhyiddin says Allah issue shows govt run by non-Malays’ kerana merasakan kenyataan itu telah menyentuh isu 3R dan tidak sepatutnya dikeluarkan oleh seorang bekas perdana menteri (Tan Sri Muhyiddin Yassin).

“Pihak polis membuka kertas siasatan dan kes itu disiasat oleh Unit Siasatan Jenayah Terkelas (USJT) Bukit Aman di bawah Seksyen 505(C) Kanun Keseksaan dan Seksyen 233 Akta Komunikasi dan Multimedia (AKM) 1998,” katanya pada sidang media di sini hari ini.

Selain itu, beliau berkata pihaknya menerima enam laporan polis berhubung kesalahan merosakkan bendera dan sepanduk parti iaitu empat kes di daerah Seberang Perai Tengah (SPT) dan masing-masing satu di Seberang Perai Utara (SPU) serta Barat Daya.

Pusphanathan, yang juga Ketua Jabatan Pencegahan Jenayah dan Keselamatan Komuniti Pulau Pinang, berkata pihaknya membuka enam kertas siasatan berhubung perbuatan khianat itu dan kes disiasat mengikut Seksyen 427 Kanun Keseksaan.

Menurutnya polis turut membuka kertas siasatan berhubung video berbaur fitnah di laman sosial TikTok terhadap calon bebas Dewan Undangan Negeri (DUN) Perai David Marshel dan kes disiasat di bawah Seksyen 500 Kanun Keseksaan serta Seksyen 233 AKM 1998.

“Setakat ini tiada sebarang tangkapan dibuat berhubung kes yang disiasat dan saya berharap semua pihak tidak memainkan isu 3R serta tidak menimbulkan provokasi kepada mana-mana pihak semasa berkempen termasuk khianat atau merosakkan bahan kempen pilihan raya seperti poster, bendera parti dan sepanduk,” katanya.

Berhubung dakwaan beberapa calon Perikatan Nasional (PN) yang diekori polis ketika berkempen hingga menimbulkan suasana tidak selesa dan terganggu, beliau berkata tindakan polis itu bagi memastikan perjalanan kempen mereka dan orang ramai selamat tanpa berlaku kejadian tidak diingini.

Katanya pihak polis mempunyai 50 pasukan cantas yang bertugas di semua lapangan sepanjang PRN, selain 40 Pasukan Penguatkuasa Kempen Pilihan Raya (PPKPR) terdiri daripada Suruhanjaya Pilihan Raya (SPR), polis, pihak berkuasa tempatan (PBT) dan wakil parti yang bersama-sama membuat rondaan bagi memastikan semua peraturan dipatuhi.

“Sementara itu, di Kontijen Pulau Pinang seramai 6,451 pegawai dan anggota akan melaksanakan undi awal di 28 pusat mengundi melalui 33 saluran iaitu di IPK Pulau Pinang dan Ibu Pejabat Polis Daerah pada 8 Ogos nanti,” katanya.

Menurutnya seramai 217 pegawai dan anggota polis ditugaskan bagi melancarkan perjalanan proses pengundian awal PRN itu.


Kerajaan tak henti kempen kesedaran Covid-19, kata Annuar Musa

Semua agensi penyaluran maklumat di bawah Kementerian Komunikasi dan Multimedia (KKMM) diminta meneruskan usaha kesedaran mematuhi Prosedur Operasi Standard (SOP) mencegah penularan Covid-19 khususnya semasa musim pilihan raya ini.

Menterinya, Tan Sri Annuar Musa berkata usaha itu tidak boleh terhenti memandangkan rakyat perlu sentiasa diingatkan mengenai peranan mereka dalam soal pematuhan SOP tanpa perlu bergantung kepada langkah penguatkuasaan semata-mata.

“Kita tidak (boleh) mengharapkan situasi yang ideal (dengan) membuat satu (SOP dan) semua orang (sentiasa) patuh. Sifat manusia perlu terus diberikan penerangan, penjelasan dan kita juga menggalakkan pemerkasaan komuniti dari segi pematuhan,” katanya lapor Bernama.

Beliau berkata demikian dalam sidang media selepas melawat Pusat Operasi Bernama untuk Pilihan Raya (PRN) Sarawak ke-12 Sarawak hari ini.

Annuar juga berkata dalam situasi PRN ketika ini, agensi KKMM seperti Pertubuhan Berita Nasional Malaysia (Bernama), Jabatan Penerangan dan Radio Televisyen Malaysia (RTM) perlu sentiasa bersedia membantu Suruhanjaya Pilihan Raya (SPR) menyalurkan penjelasan mengenai SOP yang dilaksanakan demi kepentingan orang awam.

“Rangkaian antara agensi kita sendiri untuk saling membantu (adalah penting), jadi kita boleh mendapat maklumat yang sahih dan juga apa yang penting, identiti kita adalah pantas dan tepat. Pemberitaan kena cepat tetapi cepat tidak tepat tak ada guna,” katanya.


1,630 penerima vaksin dos penggalak dijangkiti Covid-19 semalam

Jumlah jangkitan Covid-19 di seluruh negara dalam tempoh 24 jam semalam (Jumaat, 2 September 2022) turun sedikit kepada 2,328 kes berbanding 2,356 kes yang dicatat pada Khamis.

Kementerian Kesihatan (KKM) memaklumkan jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,787,308 kes, dengan 4,719,910 pesakit telah sembuh, termasuk 2,618 pesakit telah pulih semalam.

Daripada jumlah jangkitan baharu semalam, 1,630 kes melibatkan individu yang telah menerima suntikan dos penggalak vaksin Covid-19, diikuti 482 kes (penerima dua dos); 201 (individu tidak divaksinasi); dan 15 kes (individu yang belum lengkap divaksinasi).

KKM juga memaklumkan sehingga kini, sebanyak 31,164 kes masih aktif, turun sedikit berbanding 31,463 yang dicatat pada Khamis.

Jumlah itu termasuk, 29,761 pesakit masih menjalani kuarantin di rumah (30,084 pada Khamis); dan 19 ditempatkan di PKRC (20 pada Khamis).

Jumlah pesakit yang dirawat di hospital bagaimanapun naik sedikit kepada 1,305 semalam, berbanding 1,285 pesakit pada Khamis, manakala 79 dimasukkan ke unit rawatan rapi (74 pada Khamis), dengan 44 daripadanya memerlukan alat bantuan pernafasan (46 pada Khamis).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan sembilan pesakit meninggal dunia akibat komplikasi Covid-19 semalam, termasuk tiga kes kematian di luar fasiliti kesihatan atau brought in death (BID).

Tiga daripada kes kematian itu dilaporkan di Melaka (1 BID), dan masing-masing satu di Johor, Negeri Sembilan, Pulau Pinang (BID), Sabah, Sarawak, dan Selangor (BID).

Data laman sesawang CovidNOW KKM menunjukkan sejak Mac 2020 hingga semalam, jumlah kumulatif kematian akibat komplikasi Covid-19 meningkat kepada 36,234 kes, termasuk 7,702 kes BID.

Sementara itu, sejak Program Imunisasi Covid-19 Kebangsaan (PICK) dilancarkan 24 Februari 2021 hingga semalam, lebih 72.27 juta dos vaksin Covid-19 telah diberikan kepada populasi Malaysia, termasuk rakyat asing.


Omicron: Kluster Sydney jejas pelan Australia buka semula ekonomi

Varian Omicron Covid-19 terus merebak di Australia hari ini, apabila jumlah individu dalam kluster yang dikesan di Sydney meningkat kepada 13 kes dan jangkitan disyaki menular pula ke negeri Queensland, sekali gus menguji rancangan negara itu untuk membuka semula ekonomi.

Kerajaan Persekutuan kekal dengan rancangan untuk membuka semula ekonomi dengan harapan varian baharu itu terbukti tidak berbahaya sebagaimana dilaporkan sebelum ini, namu beberapa kerajaan negeri dan wilayah mengambil tindakan memperketatkan semula kawalan sempadan domestik mereka.

Semalam, Australia melaporkan penularan pertama Omicron dalam komuniti di sebuah sekolah di Sydney dan pihak berkuasa kini sedang menyiasat sumber sambil menjangkakan lebih banyak kes akan dikesan.

Pihak berkuasa Queensland mengesyaki kes Omicron pertamanya membabitkan seorang pengembara dari Afrika Selatan dan penjujukan genom sedang dijalankan.

“Unit kesihatan awam telah menolak bahawa pengembara itu dijangkiti Delta tetapi kami belum dapat mengesahkan sama ada ia adalah Omicron,” Menteri Kesihatan negeri Yvette D’Ath.

Pihak berkuasa di Australia Selatan hari ini berkata semua ketibaan dari New South Wales, Victoria dan wilayah ibu kota wajib menjalani ujian saringan Covid-19.

Negeri itu membuka semula sempadan domestiknya hanya beberapa hari lalu untuk kali pertama dalam tempoh beberapa bulan.

Ribuan penunjuk perasaan membantah arahan vaksinasi di Melbourne, dengan demonstrasi kini menjadi acara mingguan yang telah menarik kumpulan rakyat biasa, serta penyokong teori konspirasi dan sayap kanan.

Negeri Victoria, yang menempatkan kota raya Melbourne, mensyaratkan vaksinasi lengkap untuk mengakses kebanyakan perkhidmatan hospitaliti dan runcit yang tidak penting, serta bekerja dalam sektor penjagaan kesihatan serta industri lain.

Hampir 88 peratus rakyat Australia berusia 16 tahun ke atas telah lengkap divaksinasi, menurut data kesihatan.

Jumlah pesakit Covid-19 yang tidak menerima vaksinasi pula lebih ramai dimasukkan ke hospital, dengan di Victoria sahaja 90 peratus daripada 44 individu yang dirawat di unit rawatan rapi adalah mereka yang tidak divaksinasi.

Setakat ini, Australia mencatat kes positif di bawah paras 215,000 dan 2,042 kematian. – Agensi


‘Perintah berkurung’ bukan jalan terbaik cegah Omicron, kata WHO

Pertubuhan Kesihatan Sedunia (WHO) menyifatkan pelaksanaan perintah berkurung bukan satu jalan terbaik untuk mencegah penularan varian baharu Covid-19, Omicron yang sedang melonjak di kebanyakan negara dunia.

Pengarah Serantau WHO, Dr Poonam Khetrapal Singh memaklumkan perintah berkurung hanya salah satu dari tindakan yang boleh dipertimbangkan, tetapi ia bukanlah satu-satunya jalan penyelesaian kepada penularan varian Omicron.

“Ia boleh dijadikan sebagai pilihan terakhir kerana perlaksanaan perintah berkurung sebelum ini terbukti melibatkan kos yang sangat tinggi dan menyusahkan rakyat.

“Dengan itu, tindakan kesihatan awam seperti pematuhan kepada prosedur operasi standard (SOP) serta meningkatkan kadar vaksinasi adalah amat perlu diberi tumpuan buat masa sekarang,” jelasnya.

Varian baharu ini berisiko ‘naik mendadak’ di seluruh dunia, walaupun wujud ketidakpastian mengenai bahaya dan tahap penularannya, tetapi Omicron dikesan mempunyai jumlah mutasi lebih 30 kali selain memiliki kadar kebolehjangkitan yang lebih tinggi berbanding Delta.

Varian Omicron yang pertama kali dijumpai di Afrika Selatan itu kini sudah menular ke 38 negara lain termasuk Amerika Syarikat (AS), Australia, Belgium, Belanda, Britain, India dan Sri Lanka.

Namun begitu, sehingga kini masih tiada kes kematian yang dilaporkan akibat varian baharu itu.

Berdasarkan maklumat awal, Dr Poonam menjangkakan global bakal menyaksikan kenaikan kes jangkitan Covid-19 memandangkan kadar penularan varian Omicron adalah sangat tinggi.

Tetapi jelasnya, adalah munasabah untuk mengandaikan bahawa vaksin sedia ada yang tersedia ketika ini dapat memberi perlindungan dan menggelakkan kematian.

Sementara itu, mengenai perlaksanaan sekatan perjalanan yang dikuatkuasakan oleh kebanyakan negara dunia, beliau menjelaskan perlaksanaan itu tidak akan menghalang virus tersebut untuk menular merentasi negara.

Sebaliknya, ia akan hanya menambah beban kepada kehidupan seharian dan mata pencarian penduduk di sesebuah negara.

“Walaupun berkesan, tetapi ia adalah tindakan yang sangat merugikan dan harus dilihat sebagai pilihan terakhir,” jelasnya lagi.